qundao/data-zh-poetry huggingface dataset:
题邹一桂联芳谱即用其韵 丁香 其二 绶带
作者：弘历
朝代：清
体裁：七言绝句

纡紫拖金又一时，昌昌得意向阳枝。那知邹浩春游倦，清梦何曾到玉墀。
题邹一桂联芳谱即用其韵 九英梅 其一 三妙杏
作者：弘历
朝代：清
体裁：七言绝句

红白虽殊风度近，英还称九妙惟三。最宜软节初过了，一例知春枝是南。
题邹一桂联芳谱即用其韵 僧鞋菊 其十六 佛座莲
作者：弘历
朝代：清
体裁：七言绝句

神韵蓬蓬如远春，是云合相是分身。一生行脚事已毕，坐證莲华座上人。
题邹一桂联芳谱即用其韵 其七 金丝荷叶铁线莲花
作者：弘历
朝代：清
体裁：七言绝句

花亦濂溪叶亦田，绣成丝线定针仙。看来却拟询毛郑，知在国风第几篇。
题邹一桂联芳谱即用其韵 含笑 其五 忘忧
作者：弘历
朝代：清
体裁：七言绝句

拈来应示饮光俦，微笑匪欣亦匪愁。空色色空都置却，忧忧笑笑且随流。
题邹一桂联芳谱即用其韵 怀素蜡梅 其二十 杨妃山茶
作者：弘历
朝代：清
体裁：七言绝句

雪里春前都耐寒，深黄浅绛斗江干。清凉凡艳分仙俗，绘出凭人著眼看。
题邹一桂联芳谱即用其韵 春罗 其十 秋纱
作者：弘历
朝代：清
体裁：七言绝句

簇黄缬绛不须裁，织自女夷神杼来。封十八姨善相妒，纱罗消得锦成堆。
题邹一桂联芳谱即用其韵 洋茶 其八 番菊
作者：弘历
朝代：清
体裁：七言绝句

黄是书云红是霞，殊方偏自有奇葩。可知陆羽茶神宅，合近陶潜处士家。
题邹一桂联芳谱即用其韵 火石榴 其十五 水木樨
作者：弘历
朝代：清
体裁：七言绝句

亦肖皋涂亦号榴，胜饶真者占前头。漫訾薄植原来小，杯水何妨芥子舟。
题邹一桂联芳谱即用其韵 玉簪 其十三 金盏
作者：弘历
朝代：清
体裁：七言绝句

闹扫装成亸鬓窝，一枝斜掠不须多。边旁早有微醺者，那藉生红酒面波。
题邹一桂联芳谱即用其韵 白荼蘼 其十一 紫踯躅
作者：弘历
朝代：清
体裁：七言绝句

格态休嫌特不同，春骢小步辔璁珑。斟来凿落银为色，恰似圣贤时一中。
题邹一桂联芳谱即用其韵 碧桃 其四 赤兰
作者：弘历
朝代：清
体裁：七言绝句

世间何事不浮云，桃白兰红且任纷。欲识兰桃真面目，华严香海彻闻熏。
题邹一桂联芳谱即用其韵 秋海棠 其十七 木芙蓉
作者：弘历
朝代：清
体裁：七言绝句

北墙洒泪意偏慵，寂寞寒江咽乱蛩。点缀若无之二者，凛秋祗合唤穷冬。
题邹一桂联芳谱即用其韵 芊芊活 其十八 滴滴金
作者：弘历
朝代：清
体裁：七言绝句

芊芊活泼正怀新，滴滴金堆那虑贫。买得十分春个里，却称此外更无春。
题邹一桂联芳谱即用其韵 蝴蝶 其十二 杜鹃
作者：弘历
朝代：清
体裁：七言绝句

飞来花里竟如花，啼向霞边岂异霞。梦醒庄生犹几上，愁吟杜老镇天涯。
题邹一桂联芳谱即用其韵 观音柳 其九 罗汉松
作者：弘历
朝代：清
体裁：七言绝句

安名立字绿兮红，大士如如付至公。闻思脩圆权济物，应真还觉未忘空。
题邹一桂联芳谱即用其韵 贴梗 其三 垂丝
作者：弘历
朝代：清
体裁：七言绝句

谁传小字出花丛，贴已青丝试信风。绾得三郎情越腻，江梅祗合上阳东。
题邹一桂联芳谱即用其韵 金钱 其六 木笔
作者：弘历
朝代：清
体裁：七言绝句

阿堵床头堆任盈，惟欣点笔拥书城。笑他秉烛浑成俗，起早何妨破五更。
题邹一桂联芳谱即用其韵 鸡冠花 其十四 凤尾草
作者：弘历
朝代：清
体裁：七言绝句

草草花花各色形，菀枯无过阅推蓂。雒阳牛后如相较，绛帻羞他立晓庭。
题邹一桂联芳谱即用其韵 鹿葱 其十九 龙爪
作者：弘历
朝代：清
体裁：七言绝句

白茅底用包野麇，云中见爪非凡鳞。借一忽复瞻两角，游仙不是蓬蒿人。
题邹一桂芙蓉双鹭
作者：弘历
朝代：清
体裁：七言绝句

秋草秋花照碧漪，雪锄顾影发毵丝。别开生面原恒语，可矣曾闻曰再斯。
题邹一桂花卉
作者：弘历
朝代：清
体裁：七言绝句

卫足忘忧趣各殊，剪绒缀火态皆都。中逢一种联芳意，合唤天中五友图。
题邹一桂花卉
作者：弘历
朝代：清
体裁：七言绝句

腊后春前交婀娜，玉英珊穗映玲珑。女夷位置色香巧，每以不同示大同。
题邹一桂花卉二种 其一 垂丝海棠
作者：弘历
朝代：清
体裁：七言绝句

扬猗别致总低垂，借助濛濛细雨披。设向杨家题小字，应为剪发感君时。
题邹一桂花卉二种 其二 芍药
作者：弘历
朝代：清
体裁：七言绝句

春风夏雨尽敷荣，全体花王祗略轻。便拟人前许呼婢，亦应家是郑康成。
题邹一桂花卉册 其一 李花
作者：弘历
朝代：清
体裁：七言绝句

小山南去桂颓枝，从此当为题古词。开帧怃然惟见李，恰如方悟退之诗。
题邹一桂花卉册 其一 杏
作者：弘历
朝代：清
体裁：七言绝句

同梅五出异梅香，结实甘胜一著尝。小雀不知閒拣择，栖枝聊复爱红妆。
题邹一桂花卉册 其一 梅
作者：弘历
朝代：清
体裁：七言绝句

冰作精神玉作花，疏英点古干槎枒。枝头麻雀双栖处，香梦初醒月欲斜。
题邹一桂花卉册 其一 绿萼梅
作者：弘历
朝代：清
体裁：七言绝句

玉魄倒枝入影斜，不池清浅沲无涯。列仙传里如寻号，了识名为萼绿华。
题邹一桂花卉册 其七 夜来香
作者：弘历
朝代：清
体裁：七言绝句

针神屏烛妙工勤，饶有奇香拂槛芬。都道魏宫夜来好，谁知本唤薛灵芸。
题邹一桂花卉册 其七 茉莉
作者：弘历
朝代：清
体裁：七言绝句

原出波斯植南海，而今无处不有之。閒庭小立乘凉际，最合风清月上时。
题邹一桂花卉册 其七 虞美人
作者：弘历
朝代：清
体裁：七言绝句

垓下楚歌闻四面，失时可奈美人虞。芳魂千古帐中舞，韩信陈平俨丈夫。
题邹一桂花卉册 其七 蚕豆花
作者：弘历
朝代：清
体裁：七言绝句

蚕欲成时豆亦熟，农桑二事本相关。白华谩訾无颜色，曾共乘槎万里还。
题邹一桂花卉册 其三 梨
作者：弘历
朝代：清
体裁：七言绝句

月下风前态袅怡，不香莫慢致相嗤。飞来白燕如呼侣，欲认无端又自疑。
题邹一桂花卉册 其三 白梨
作者：弘历
朝代：清
体裁：七言绝句

素质英姿称倒株，由来月里不模糊。笑他初做嫣红者，本色失之惜否乎。
题邹一桂花卉册 其三 贴梗海棠
作者：弘历
朝代：清
体裁：七言绝句

朵朵开花皆贴梗，那轻袅娜学垂丝。海棠设订嫏嬛谱，骨鲠体柔自有差。
题邹一桂花卉册 其三 长春
作者：弘历
朝代：清
体裁：七言绝句

绿叶红葩点染匀，竹栏石砌镇鲜新。分明注出羲经旨，一气乾元四季春。
题邹一桂花卉册 其九 僧鞋菊
作者：弘历
朝代：清
体裁：七言绝句

名鞋谁所又谁能，云水日随行脚僧。百尺竿头如进步，秋风落尽是真乘。
题邹一桂花卉册 其九 石竹
作者：弘历
朝代：清
体裁：七言绝句

翠叶学他个个森，蕤英石畔与墙阴。草花中纵称佳品，难入渭川君子林。
题邹一桂花卉册 其九 萱
作者：弘历
朝代：清
体裁：七言绝句

黄华绿草足风流，翠雀翩然可作俦。正值暑天旸雨若，便非树背也忘忧。
题邹一桂花卉册 其九 蓝菊
作者：弘历
朝代：清
体裁：七言绝句

名冒黄花色却蓝，东篱开先月馀探。虢州设读柴桑传，体物能无默自惭。
题邹一桂花卉册 其二 人面桃
作者：弘历
朝代：清
体裁：七言绝句

映日含情疑有谓，临风猗萎若无凭。小山略解逃禅者，何必崔家故事徵。
题邹一桂花卉册 其二 兰
作者：弘历
朝代：清
体裁：七言绝句

不在㿽中不畹边，折来带露几枝鲜。无端那虑风吹谢，人是长生杜氏仙。
题邹一桂花卉册 其二 桃柳
作者：弘历
朝代：清
体裁：七言绝句

灼灼桃花霞蔚兴，三年谁解饭山僧。柳条并写非无意，挽住韶光借尔能。
题邹一桂花卉册 其二 金丝桃
作者：弘历
朝代：清
体裁：七言绝句

亦自夭夭亦灼灼，玉相应上美人簪。分来本是西池种，瓣萼原当色作金。
题邹一桂花卉册 其五 兰
作者：弘历
朝代：清
体裁：七言绝句

清香净色若堪扪，伯仲之间蕙与荪。底事帧中才数朵，恐防九畹叹王孙。
题邹一桂花卉册 其五 水木樨
作者：弘历
朝代：清
体裁：七言绝句

小山一种分根水，不粟而花香却微。名色何曾有定论，无过芳谱志依稀。
题邹一桂花卉册 其五 紫藤
作者：弘历
朝代：清
体裁：七言绝句

风中婀娜月边斜，逸态閒姿总不差。纵使季伦锦为障，紫丝终是属王家。
题邹一桂花卉册 其五 黄蔷薇
作者：弘历
朝代：清
体裁：七言绝句

蔷薇一种色滋纷，自是中黄迥出群。易盛谱称却难久，言该道广合尊闻。
题邹一桂花卉册 其八 百合
作者：弘历
朝代：清
体裁：七言绝句

花为重迈根为蒜，赢得玉簪香放轻。絜矩莫予违之说，一言百合讶堪惊。
题邹一桂花卉册 其八 秋海棠
作者：弘历
朝代：清
体裁：七言绝句

花钿委地尚馀姿，小字何妨人尽知。不恨三郎恨元礼，乘危安得托忠辞。
题邹一桂花卉册 其八 翠雀
作者：弘历
朝代：清
体裁：七言绝句

居然眼翅如生动，晓露承来吐细芬。便有游蜂欲采蕊，何妨物类本同群。
题邹一桂花卉册 其八 鱼儿牡丹
作者：弘历
朝代：清
体裁：七言绝句

柔丝一缕贯鱼儿，绿叶相扶红蘤垂。草木无知原有性，谁当观象玩其辞。
题邹一桂花卉册 其六 梨花
作者：弘历
朝代：清
体裁：七言绝句

月明何独李难分，为是梢头喷静芬。设使于斯参色相，等閒亦得證声闻。
题邹一桂花卉册 其六 玫瑰
作者：弘历
朝代：清
体裁：七言绝句

石类何时入花谱，色如火齐弗相殊。虽然坚脆终难混，太史青云鲜定符。
题邹一桂花卉册 其六 紫花地丁
作者：弘历
朝代：清
体裁：七言绝句

野地荒坡花叶柔，虽非繁艳足风流。歌娘舞妓不经眼，农妇村姬却上头。
题邹一桂花卉册 其六 茉莉
作者：弘历
朝代：清
体裁：七言绝句

枝间摘取玉丁星，蓄眼芳姿喷鼻馨。参得色香真净处，那更小扇扑流萤。
题邹一桂花卉册 其十 桂
作者：弘历
朝代：清
体裁：七言绝句

荷让夏兮梅让春，秋风独占许谁邻。团圞璧月悬为镜，相映伊人自写真。
题邹一桂花卉册 其十 牵牛
作者：弘历
朝代：清
体裁：七言绝句

瓣瓣花房袅袅丝，牵牛那解助耘耔。河边凉露新秋夕，似候黄姑过渡时。
题邹一桂花卉册 其十 秋海棠
作者：弘历
朝代：清
体裁：七言绝句

草木何须其本求，砌头墙角足风流。渊材默对无香际，直自三春恨到秋。
题邹一桂花卉册 其十 蓼花
作者：弘历
朝代：清
体裁：七言绝句

离离赩赩映沙滩，风处飘萧欲定难。子似胡麻堪佐食，非徒颜色炫人看。
题邹一桂花卉册 其十一 木芙蓉
作者：弘历
朝代：清
体裁：七言绝句

敷荣深浅傍秋池，物有乘除理可思。应是妒他水君子，近仁之一木居之。
题邹一桂花卉册 其十一 芙蓉
作者：弘历
朝代：清
体裁：七言绝句

照影江边上下红，丰姿雅合飏轻风。飞来翠雀栖横苇，欲啄芳葩向水中。
题邹一桂花卉册 其十一 蜡梅
作者：弘历
朝代：清
体裁：七言绝句

珊瑚心簇琥珀瓣，欺雪凌风郁烈香。谁识黄家合气韵，自兹名色始膻芗。
题邹一桂花卉册 其十一 锦葵
作者：弘历
朝代：清
体裁：七言绝句

蕊攒黄锦瓣标红，别撰倾阳赖化工。谩说天方传出种，姓名早已入陈风。
题邹一桂花卉册 其十三 水仙
作者：弘历
朝代：清
体裁：七言绝句

休论涿河与洛滨，玉为肌骨雪精神。世间更有谁堪比，合是水晶宫里人。
题邹一桂花卉册 其十三 水仙
作者：弘历
朝代：清
体裁：七言绝句

故事恒多洛浦徵，嫏嬛宁称玉壶冰。边傍巧置天竺子，雅似琴高赤鲤乘。
题邹一桂花卉册 其十三 石竹
作者：弘历
朝代：清
体裁：七言绝句

既号竹还兼以石，应看高节与坚贞。如何仍未离小草，可惜实多不副名。
题邹一桂花卉册 其十二 翠梅
作者：弘历
朝代：清
体裁：古风

五出虽同色迥异，枝头风过那馨闻。因何不入孤山谱，黑白其间自有分。
题邹一桂花卉册 其十二 菊
作者：弘历
朝代：清
体裁：七言绝句

各种东篱晚节香，幅中何故独遗黄。小山深意人知否，同气防他尽敛芳。
题邹一桂花卉册 其十二 菊
作者：弘历
朝代：清
体裁：七言绝句

竞开五色竞葳蕤，未必渊明此识之。近日西洋名特盛，直教数典减东篱。
题邹一桂花卉册 其十五 蜡梅
作者：弘历
朝代：清
体裁：七言绝句

腊月江乡兴不孤，偶将蜡瓣写成图。花前试问高閒客，也忆金门献岁无。
题邹一桂花卉册 其十四 天竺
作者：弘历
朝代：清
体裁：七言绝句

珠串珊瑚不藉丝，宁须百八数为期。名称天竺实相称，曾是婆罗门咒持。
题邹一桂花卉册 其十四 天竺子
作者：弘历
朝代：清
体裁：七言绝句

弗秋实亦弗春华，可号子还可号花。内翰却为马迁法，刘邢合传别裁誇。
题邹一桂花卉册 其十四 蓝菊
作者：弘历
朝代：清
体裁：七言绝句

梅称翠岂菊无蓝，姑射东篱疑似参。充隐斥仙世间有，何妨花谱作奇谈。
题邹一桂花卉册 其四 紫藤
作者：弘历
朝代：清
体裁：七言绝句

芳萼当春缀紫琼，临风偏觉态盈盈。由来柔物工依附，我亦因之识世情。
题邹一桂花卉册 其四 紫藤
作者：弘历
朝代：清
体裁：七言绝句

袅袅垂垂紫玉光，或看罥架或依墙。设如步障相比拟，石氏风流定让王。
题邹一桂花卉册 其四 荼蘼
作者：弘历
朝代：清
体裁：七言绝句

色如重酿味加芬，屡舞风前若带曛。可惜蜜蜂忙两翅，不能尝得祗饶闻。
题邹一桂花卉册 其四 郁李
作者：弘历
朝代：清
体裁：七言绝句

白棣一名曰郁李，由来从果不从花。亦花却作淡红色，小雅分明莫认差。
题邹一桂花卉十六种 其一 桃
作者：弘历
朝代：清
体裁：七言绝句

无分南北报春来，二月东风霞晕腮。斜倚曲池冒轻雪，知他吴望傲江梅。
题邹一桂花卉十六种 其七 牡丹
作者：弘历
朝代：清
体裁：七言绝句

夏前春后每云仍，衣白山人衣紫僧。富贵问宜作么看，相将图里悟南能。
题邹一桂花卉十六种 其三 玉兰
作者：弘历
朝代：清
体裁：七言绝句

琳塔岧峣那计层，前身应是水云僧。年来含韵堂中坐，沃尽芳心独尔能。
题邹一桂花卉十六种 其九 蜀葵
作者：弘历
朝代：清
体裁：七言绝句

春芳谢矣夏芳妍，振藻偏宜午砌前。鲛客讶如木槿似，吴人喜并海榴燃。
题邹一桂花卉十六种 其二 梨
作者：弘历
朝代：清
体裁：七言绝句

通体玲珑白玉为，邱家左掖有佳词。似嫌桃朵特红艳，故出冰姿以间之。
题邹一桂花卉十六种 其五 蔷薇
作者：弘历
朝代：清
体裁：七言绝句

上品从来称淡黄，开花易盛久难当。休言有刺不堪把，卫足应同讥鲍庄。
题邹一桂花卉十六种 其八 兰
作者：弘历
朝代：清
体裁：七言绝句

但著疏花缬折枝，不教长叶间芳蕤。画家别裁应须识，为写骚人纫佩时。
题邹一桂花卉十六种 其六 紫藤
作者：弘历
朝代：清
体裁：七言绝句

叶䔿䔿护花袅袅，无力春风例倩扶。近日却看成独树，庸中佼佼谓斯乎。
题邹一桂花卉十六种 其十 石榴
作者：弘历
朝代：清
体裁：七言绝句

谁识红华绛采敷，能囊白色水晶珠。蜀葵几朵芳姿映，合唤天中辑瑞图。
题邹一桂花卉十六种 其十一 芙蓉
作者：弘历
朝代：清
体裁：七言绝句

绝胜丰姿照素晖，谁携种自锦城归。翩来翡翠窥花朵，比并秾纤不忍飞。
题邹一桂花卉十六种 其十三 菊
作者：弘历
朝代：清
体裁：七言绝句

周书惟载有黄华，后世侵寻五色誇。自是椎轮生大辂，滥觞宁独傲霜花。
题邹一桂花卉十六种 其十二 桂
作者：弘历
朝代：清
体裁：七言绝句

云是花原不是花，绿琼叶里缀丹砂。轻绡怪底神传独，写照伊人本一家。
题邹一桂花卉十六种 其十五 梅
作者：弘历
朝代：清
体裁：七言绝句

冬朵如为众芳殿，春英又占百花先。贞元一气含元化，那论今年与去年。
题邹一桂花卉十六种 其十六 山茶
作者：弘历
朝代：清
体裁：七言绝句

何曾林下忘京华，春帖呈来色色嘉。应似姑苏范成大，仍从掌故问山茶。
题邹一桂花卉十六种 其十四 剪秋罗
作者：弘历
朝代：清
体裁：七言绝句

女夷应欲试新衣，打叠轻罗剪薄绯。此日班姬赋扇罢，坐看秋色汉宫归。
题邹一桂花卉十六种 其四 杏
作者：弘历
朝代：清
体裁：七言绝句

淡红五出岂输梅，所少幽香扑鼻来。莫漫临风太酣放，一年春祗一回开。
题邹一桂花卉卷 其一 兰
作者：弘历
朝代：清
体裁：七言绝句

再芳早是传荆楚，九畹如何只举春。应为凛秋权让菊，一般气味伴幽人。
题邹一桂花卉卷 其七 梨花
作者：弘历
朝代：清
体裁：七言绝句

绿云鬟髻玉妆成，雨后风前最有情。却笑低头簪帽者，爱花翻污此花清。
题邹一桂花卉卷 其三 杏
作者：弘历
朝代：清
体裁：七言绝句

婀娜烘春千叶纤，妆成世界是华严。吴融诗句徐熙画，静里拈来数笔兼。
题邹一桂花卉卷 其九 金盏花
作者：弘历
朝代：清
体裁：七言绝句

小于玉斝大于钱，好侑流霞玳瑁筵。李白若逢应却置，解酲那及瓮头眠。
题邹一桂花卉卷 其二 梅
作者：弘历
朝代：清
体裁：七言绝句

铁干冰花蓓蕾红，墨勾不袭补之翁。为文悟得同归理，喜语难工苦易工。
题邹一桂花卉卷 其五 长春花
作者：弘历
朝代：清
体裁：七言绝句

浅深红晕足精神，婉娩韶光逐月新。岂是女夷偏注意，故教四季总含春。
题邹一桂花卉卷 其八 紫蝴蝶
作者：弘历
朝代：清
体裁：七言绝句

瓣似金萱色夺朱，亭亭叶干郁相扶。春驹飞入如寻侣，名相风流了不殊。
题邹一桂花卉卷 其六 山桃
作者：弘历
朝代：清
体裁：七言绝句

刚欣芳蕊辉霞缬，已看残英贴水来。点笔意迟聊静会，一枝似为我重开。
题邹一桂花卉卷 其十 石竹
作者：弘历
朝代：清
体裁：七言绝句

此花亦被此君名，袅袅裳裳且自荣。世上宁无假君子，底须卉里太分明。
题邹一桂花卉卷 其四 贴梗海棠
作者：弘历
朝代：清
体裁：七言绝句

迥异垂丝影动摇，敷花著干见丰标。不香亦自饶风韵，金屋何妨贮阿娇。
题邹一桂花卉卷十五首 其一 碧桃
作者：弘历
朝代：清
体裁：七言绝句

此是西池千叶春，风前灼灼复蓁蓁。如何不结枝头实，仙种应悭付与人。
题邹一桂花卉卷十五首 其七 白榴花
作者：弘历
朝代：清
体裁：七言绝句

海南卉木有奇珍，冰样丰姿玉样神。不把丹砂枝上炼，学仙恐误后来人。
题邹一桂花卉卷十五首 其三 蔷薇
作者：弘历
朝代：清
体裁：七言绝句

阎易衣裳紫间黄，卉中仙号杜兰香。莫嫌偏有棱棱刺，未许人轻近砌旁。
题邹一桂花卉卷十五首 其九 牵牛
作者：弘历
朝代：清
体裁：七言绝句

睆彼幽姿篱落旁，露虫相吊倍凄凉。碧天夜泻银河水，引出相思蔓许长。
题邹一桂花卉卷十五首 其二 梨花
作者：弘历
朝代：清
体裁：七言绝句

检校韶光到几分，腻情蜂蝶镇纷纷。黑甜若到真香所，小院梨花是梦云。
题邹一桂花卉卷十五首 其五 紫藤
作者：弘历
朝代：清
体裁：七言绝句

婉娈偏依松柏枝，却缘刚介得扬猗。紫丝步障如平展，藉与凌空作幕垂。
题邹一桂花卉卷十五首 其八 栀子
作者：弘历
朝代：清
体裁：七言绝句

色馨自是通身净，风露由来满意凉。黄蝶不知花厌闹，寻香时复过横墙。
题邹一桂花卉卷十五首 其六 罂粟
作者：弘历
朝代：清
体裁：七言绝句

擎来百琲玉盘罗，爱是佳名瑞应禾。二釜设诚供宿饱，只虞其少不虞多。
题邹一桂花卉卷十五首 其十 剪秋罗
作者：弘历
朝代：清
体裁：七言绝句

七襄谁道不成章，一霎秋风满院芳。尔许何多费裁剪，天孙为制嫁衣裳。
题邹一桂花卉卷十五首 其十一 秋海棠
作者：弘历
朝代：清
体裁：七言绝句

墙阴血泪化柔枝，略似春芳缕缕垂。一种幽情依露草，花钿委地忆当时。
题邹一桂花卉卷十五首 其十三 菊
作者：弘历
朝代：清
体裁：七言绝句

姓名合在高士传，品格从标晚节花。五柳何尝信贫约，金台玉盏醉流霞。
题邹一桂花卉卷十五首 其十二 芙蓉
作者：弘历
朝代：清
体裁：七言绝句

浅红合间荻芦苍，秋老洲前解拒霜。最是萧风凉雨下，十分画意入潇湘。
题邹一桂花卉卷十五首 其十五 梅
作者：弘历
朝代：清
体裁：七言绝句

逃禅去后应无画，处士吟来合罢诗。诗意画情真趣在，问谁粉本得成兹。
题邹一桂花卉卷十五首 其十四 蓝菊
作者：弘历
朝代：清
体裁：七言绝句

结邻亦得近东篱，琐碎离披秋晚时。设使群芳谱名氏，无过充隐埒希之。
题邹一桂花卉卷十五首 其四 虞美人
作者：弘历
朝代：清
体裁：七言绝句

血洒郊原化草芳，楚歌一曲至今伤。重瞳叱咤归何有，未及盈盈弱质强。
题邹一桂花卉小册 其一 木香
作者：弘历
朝代：清
体裁：七言绝句

灌生高架复前墀，亦有清香亦白蕤。皮相颇堪与梅并，静看品格总嫌卑。
题邹一桂花卉小册 其一 柳
作者：弘历
朝代：清
体裁：七言绝句

元稹诗中消息猜，同心放眼祇应梅。绿丝竿看垂垂者，钓得春光几许来。
题邹一桂花卉小册 其一 迎春
作者：弘历
朝代：清
体裁：七言绝句

春向芳园若处寻，迎来真是惬人心。花经品命因何定，应为伊称腰带金。
题邹一桂花卉小册 其七 剪春罗
作者：弘历
朝代：清
体裁：七言绝句

丛染绿琼瓣染黄，色斯可矣惜无香。春罗细剪知何意，欲拟清和试夏裳。
题邹一桂花卉小册 其七 杜鹃
作者：弘历
朝代：清
体裁：七言绝句

繁花三月绽东风，幻术文祥谩诩工。记得风篁访龙井，垂鞭袖映满山红。
题邹一桂花卉小册 其七 茉莉
作者：弘历
朝代：清
体裁：七言绝句

女夷应是喜清白，花色香惟白者多。何必寻文称抹丽，香宁如丽较如何。
题邹一桂花卉小册 其三 垂丝海棠
作者：弘历
朝代：清
体裁：七言绝句

柔丝袅袅缀红珠，名著唐宫信有乎。正是温泉新浴出，娇无力待侍儿扶。
题邹一桂花卉小册 其三 缫枝莲
作者：弘历
朝代：清
体裁：七言绝句

名藉芙蕖态牡丹，烂然吐萼映雕栏。缫枝不放池中去，似与水华怯并观。
题邹一桂花卉小册 其三 虎耳草
作者：弘历
朝代：清
体裁：七言绝句

贴地钱如贴水钱，挺捎细蘤亦鲜妍。别名祗以称虎耳，小犬金铃见悚然。
题邹一桂花卉小册 其三十 秋海棠
作者：弘历
朝代：清
体裁：七言绝句

秋庭相映露华新，何碍春花一效颦。砚北偶然咏遗迹，朅思前席论文人。
题邹一桂花卉小册 其九 卮子
作者：弘历
朝代：清
体裁：七言绝句

瓣分六出蕊攒黄，岂必耆阇始故乡。最是晓晖凝揭露，玉卮擎处泛浓香。
题邹一桂花卉小册 其九 桂
作者：弘历
朝代：清
体裁：七言绝句

两枝月桂互丛攒，一作黄英一作丹。设以官箴论心地，自然高下有殊观。
题邹一桂花卉小册 其九 菋莉
作者：弘历
朝代：清
体裁：七言绝句

设非开夏并梅肩，香既清高色弗妍。南越不随水土变，胜乎橘枳过淮迁。
题邹一桂花卉小册 其二 十姊妹
作者：弘历
朝代：清
体裁：七言绝句

一例蔷薇名不同，无金买亦笑春风。祇应韩偓香奁体，脂粉裙裾凿句工。
题邹一桂花卉小册 其二 探春
作者：弘历
朝代：清
体裁：七言绝句

色香率与丁香似，四出较他一出多。头地增来缘底事，为探春意早延睋。
题邹一桂花卉小册 其二 桃
作者：弘历
朝代：清
体裁：七言绝句

灼灼夭夭一两枝，韶春群卉占先期。淑而贞也非妖艳，故合风人首咏之。
题邹一桂花卉小册 其二十 蝴蝶花
作者：弘历
朝代：清
体裁：七言绝句

为花为蝶两翩翩，梦比蒙庄更契禅。莫鄙开常逢夏月，识阳生尚在梅前。
题邹一桂花卉小册 其二十一 鱼儿牡丹
作者：弘历
朝代：清
体裁：七言绝句

赤鲤双双谁系诸，又如比目戏芙蕖。子充虽赠花嫔号，津逮由来在贯鱼。
题邹一桂花卉小册 其二十七 荷花郎
作者：弘历
朝代：清
体裁：七言绝句

叶岂田田花不芳，谁教名冒芰荷香。再思谄语虽无赖，此实莲花似六郎。
题邹一桂花卉小册 其二十三 石竹
作者：弘历
朝代：清
体裁：七言绝句

花茸茸复叶芊芊，竹也那堪匹渭川。祇称矮篱斜砌下，晚来风护麝香眠。
题邹一桂花卉小册 其二十九 蓝菊
作者：弘历
朝代：清
体裁：七言绝句

谬差千里始毫釐，菊也如何蓝面之。又曰江西来此种，滑州以后合分宜。
题邹一桂花卉小册 其二十二 水木樨
作者：弘历
朝代：清
体裁：七言绝句

花与清香都似桂，离离开夏弗开秋。其间奥旨须深识，木本刚而草本柔。
题邹一桂花卉小册 其二十五 蒲公英
作者：弘历
朝代：清
体裁：七言绝句

蒲公英色黄如菊，一柄惟擎一朵花。三杈九英太著相，野葩持此傲陶家。
题邹一桂花卉小册 其二十八 美人蕉
作者：弘历
朝代：清
体裁：七言绝句

维摩示疾问文殊，剥尽蕉心内外无。便以美人赠别号，亦为天女散花徒。
题邹一桂花卉小册 其二十六 蚕豆花
作者：弘历
朝代：清
体裁：七言绝句

白瓣如蛾翠叶斜，蚕时豆熟荚排丫。早登解救农家急，应号人间第一花。
题邹一桂花卉小册 其二十四 僧鞋菊
作者：弘历
朝代：清
体裁：七言绝句

苇渡横江此所遗，为鞋云水付来兹。还曾实地踏著否，行脚僧人尔自知。
题邹一桂花卉小册 其五 石竹
作者：弘历
朝代：清
体裁：七言绝句

墙头砌角几丛斜，也傍孤山处士家。淇澳风华原不远，故应别号洛阳花。
题邹一桂花卉小册 其五 翠雀
作者：弘历
朝代：清
体裁：七言绝句

象形立字任人为，谓草偏教雀谓之。看到翩翩舒翠翼，亦疑昂首欲飞时。
题邹一桂花卉小册 其五 金雀
作者：弘历
朝代：清
体裁：七言绝句

天然头翅黄金色，小雀高飞力不胜。欲谢西都孟坚赋，几曾有意上觚棱。
题邹一桂花卉小册 其八 丁香
作者：弘历
朝代：清
体裁：七言绝句

是僧何处认前身，白业由来本色真。赐紫沙门多自耀，不知还有厌他人。
题邹一桂花卉小册 其八 夜来香
作者：弘历
朝代：清
体裁：七言绝句

晚风庭院递清芬，睡鸭还当罢夕薰。欲识夜来副名处，可知本是唤灵芸。
题邹一桂花卉小册 其八 夹竹桃
作者：弘历
朝代：清
体裁：七言绝句

叶似竹而花似桃，猗猗灼灼适相遭。周南卫国看合撰，不数扬雄作广骚。
题邹一桂花卉小册 其六 剪春罗
作者：弘历
朝代：清
体裁：七言绝句

春夏秋罗都得剪，轻罗独不剪于冬。识时先占韶光美，合制宫袍拂露浓。
题邹一桂花卉小册 其六 山踯躅
作者：弘历
朝代：清
体裁：七言绝句

杜鹃鸣际杜鹃开，问尔得名谁始哉。原是一般山踯躅，夺朱恶紫有人猜。
题邹一桂花卉小册 其六 金雀
作者：弘历
朝代：清
体裁：七言绝句

相顾瞬然两相当，形虽同矣色殊黄。设云金翠为㔩叶，垂鬓应谁饰晓妆。
题邹一桂花卉小册 其十 石榴
作者：弘历
朝代：清
体裁：七言绝句

水华草卉夏争芳，桃李杏梨花早藏。木本漫嫌都寂莫，石榴留得好春光。
题邹一桂花卉小册 其十 翠雀
作者：弘历
朝代：清
体裁：七言绝句

蓝雀茱萸原一类，金眸翠翼态联翩。右丞九日恩乡处，恨不飞来插鬓边。
题邹一桂花卉小册 其十 金钱菊
作者：弘历
朝代：清
体裁：七言绝句

叶和花态都如菊，具体而微也自妍。五柳先生应不爱，为他名字号金钱。
题邹一桂花卉小册 其十一 红梅
作者：弘历
朝代：清
体裁：七言绝句

白华恐涉太冰霜，略著胭脂时世妆。红杏漫思堪厕侣，可能一例喷清香。
题邹一桂花卉小册 其十一 翠雀
作者：弘历
朝代：清
体裁：七言绝句

小飞枝上态翩翾，鸟谱移来芳谱便。雀以南而花以北，女夷酌剂有神权。
题邹一桂花卉小册 其十一 蓬蒿花
作者：弘历
朝代：清
体裁：七言绝句

没径蓬蒿也作花，秋来风捲任飘斜。何须太白致大笑，仲蔚平陵亦自嘉。
题邹一桂花卉小册 其十七 望江南
作者：弘历
朝代：清
体裁：七言绝句

造物惟因付物成，閒花野草亦生生。望江南岂无深意，何必卑之曰俗名。
题邹一桂花卉小册 其十三 垂丝海棠
作者：弘历
朝代：清
体裁：七言绝句

细丝袅袅罥风流，满志芳华通体柔。便是无香何碍丽，昌州香却到杭州。
题邹一桂花卉小册 其十三 野菊
作者：弘历
朝代：清
体裁：七言绝句

权舆祇记有黄华，紫伞红毬流渐差。野菊却能留本色，东篱翻胜属陶家。
题邹一桂花卉小册 其十九 翠梅
作者：弘历
朝代：清
体裁：七言绝句

草本花常六月开，祗因五出冒名梅。恰如李泌逢卢杞，应讶客从何处来。
题邹一桂花卉小册 其十二 秋海棠
作者：弘历
朝代：清
体裁：七言绝句

当春且止到秋荣，此意居然所尚清。瓶史分明善品第，侍儿家是郑康成。
题邹一桂花卉小册 其十二 蜡梅
作者：弘历
朝代：清
体裁：七言绝句

文臣遗迹尚多存，追咏何殊前席论。绘事由来情性寓，蜡其梅未蜡其言。
题邹一桂花卉小册 其十二 金盏
作者：弘历
朝代：清
体裁：七言绝句

谁把黄金铸盏成，无非立字与安名。便教旨酒真堪注，大禹恶之何用擎。
题邹一桂花卉小册 其十五 夜来香
作者：弘历
朝代：清
体裁：七言绝句

缀丛百朵似缝纫，傍晚吹风香气匀。莫讶人工无此巧，花神本自是针神。
题邹一桂花卉小册 其十五 红梅
作者：弘历
朝代：清
体裁：七言绝句

卉中头踏领春风，品格孤高画岂工。和靖先生却小讶，讶他萼瓣带微红。
题邹一桂花卉小册 其十八 虎耳草
作者：弘历
朝代：清
体裁：七言绝句

讵是不成效季良，团垂双耳正何妨。金丝设复名荷叶，亦岂云宜在水乡。
题邹一桂花卉小册 其十六 缫枝菊
作者：弘历
朝代：清
体裁：七言绝句

西番色相异东篱，菊也缘何称缫枝。应是折腰五斗后，归来却扫闭门时。
题邹一桂花卉小册 其十六 蜡梅
作者：弘历
朝代：清
体裁：七言绝句

卮蜡其言蜡岂常，柳文鞭贾漫评详。却因题册寻名氏，展阅重闻扑鼻香。
题邹一桂花卉小册 其十四 紫兰
作者：弘历
朝代：清
体裁：七言绝句

春风九畹后时开，佩解三闾漫致猜。王子登新加别号，紫兰玉女注萧台。
题邹一桂花卉小册 其十四 蓝菊
作者：弘历
朝代：清
体裁：七言绝句

貌虽厕菊色非群，嗅气还疑鲜净芬。寄语盈襜为采者，是花是草尚须分。
题邹一桂花卉小册 其四 茑萝松
作者：弘历
朝代：清
体裁：七言绝句

未松施者茑萝松，娿娜绿丝缠紫茸。頍弁章中看合撰，咄哉兄弟却难逢。
题邹一桂花卉小册 其四 金银藤
作者：弘历
朝代：清
体裁：七言绝句

银花变作金花连，自是人心总惬然。寄语世间利名客，惟斯二字最牵缠。
题邹一桂花卉小册 其四 金雀
作者：弘历
朝代：清
体裁：七言绝句

不飞而雀色为金，宜上盘鸦衬宝簪。老杜一生忧苦惯，须唇㔩叶也拈吟。
题邹一桂花卉山水小册各二十四种 其一 青山千亩白流水一春香
作者：弘历
朝代：清
体裁：七言绝句

高人风韵道人妆，肯向凡花互竞芳。爱是青山流水里，春光几许付漂香。
题邹一桂花卉山水小册各二十四种 其七 翠烟深夜月锦水旧东风
作者：弘历
朝代：清
体裁：七言绝句

是花是鸟是殊同，一例啼痕似染红。望帝春深烟月下，不知何事恨东风。
题邹一桂花卉山水小册各二十四种 其三 华开古唐棣实结小樱桃
作者：弘历
朝代：清
体裁：七言绝句

白白朱朱总韡然，那论结实小桃鲜。祗从托物思诗义，几欲废乎宵雅篇。
题邹一桂花卉山水小册各二十四种 其三十 卷帘唯白水隐几亦青山
作者：弘历
朝代：清
体裁：七言绝句

溪上松间开草堂，青山白水罨楹光。虽然老杜曾言闷，到此应教闷早忘。
题邹一桂花卉山水小册各二十四种 其三十一 山县早休市江桥春聚船
作者：弘历
朝代：清
体裁：七言绝句

负郭人家江路临，买鱼沽酒客船斟。澄之清耳民犹水，深意谁知倚杖吟。
题邹一桂花卉山水小册各二十四种 其三十七 古木无人径深山何处钟
作者：弘历
朝代：清
体裁：七言绝句

莫谓深山无径寻，引人入胜有钟音。高僧祇在禅房坐，客到吃茶请自斟。
题邹一桂花卉山水小册各二十四种 其三十三 雨水夹明镜双桥落綵虹
作者：弘历
朝代：清
体裁：七言绝句

双桥两水互纵横，橘柚秋烟远未明。不是画中有诗趣，令人何故识宣城。
题邹一桂花卉山水小册各二十四种 其三十九 户外一峰秀阶前众壑深
作者：弘历
朝代：清
体裁：七言绝句

罨秀常看户外峰，阶前众壑有泉淙。招提既是大禹寺，那更安禅制毒龙。
题邹一桂花卉山水小册各二十四种 其三十二 步壑风吹面看松露滴身
作者：弘历
朝代：清
体裁：七言绝句

爱听松风落落吟，风翻松露湿衣襟。洗将声色都无著，无著其间那觅心。
题邹一桂花卉山水小册各二十四种 其三十五 泉声到池尽山色上楼多
作者：弘历
朝代：清
体裁：七言绝句

山来高阁非无色，泉入平池定寂声。声色两空空亦泯，九龙何事更牵情。
题邹一桂花卉山水小册各二十四种 其三十八 野馆浓花发春帆细雨来
作者：弘历
朝代：清
体裁：七言绝句

风正波平好进航，帆过野馆带花香。何须数典称南海，取义端知有断章。
题邹一桂花卉山水小册各二十四种 其三十六 塔影挂青汉钟声和白云
作者：弘历
朝代：清
体裁：七言绝句

一簪塔影倚清空，驻锡惟应是义公。山下可看不可到，钟声遥出白云中。
题邹一桂花卉山水小册各二十四种 其三十四 行到水穷处坐看云起时
作者：弘历
朝代：清
体裁：七言绝句

水穷自是山深处，云起山深水气含。讵祇精诠标合一，雅欣妙绘契函三。
题邹一桂花卉山水小册各二十四种 其九 畹香难入谱篱艳欲分秋
作者：弘历
朝代：清
体裁：七言绝句

漫道无香亦自香，秋风篱落散微芳。试从瓣萼端详看，分得陶家几点黄。
题邹一桂花卉山水小册各二十四种 其二 拂檐香琐碎堆砌紫蒙茸
作者：弘历
朝代：清
体裁：七言绝句

春来百结一朝舒，琐碎不无香有馀。何事山人偏被屏，独教衣紫炫庭除。
题邹一桂花卉山水小册各二十四种 其二十 红尘飞不到玉露夜生凉
作者：弘历
朝代：清
体裁：七言绝句

灵芸小字换来新，香拂宵风不染尘。即看联花还缀业，巧缝也合号针神。
题邹一桂花卉山水小册各二十四种 其二十一 光融胜杜宇颜好甚安榴
作者：弘历
朝代：清
体裁：七言绝句

冒雨却疑杜宇泣，定风还似石榴安。山人应与世无涉，何事犹存一点丹。
题邹一桂花卉山水小册各二十四种 其二十七 积翠纱窗暗飞泉绣户凉
作者：弘历
朝代：清
体裁：七言绝句

层岩飞瀑锁烟霞，竹树参差静不哗。绣户纱窗虽绮丽，山泉幻与作仙家。
题邹一桂花卉山水小册各二十四种 其二十三 清音自瑶岛仙梦到罗浮
作者：弘历
朝代：清
体裁：七言绝句

王母乘来种类遗，年年七夕杳无期。可怜头趐分明在，飞去不能祗系思。
题邹一桂花卉山水小册各二十四种 其二十九 江涛出岸险风磴入云危
作者：弘历
朝代：清
体裁：七言绝句

一磴危悬接小亭，过亭云白隐山青。漱崖江浪翻漻泪，那可其间客舫停。
题邹一桂花卉山水小册各二十四种 其二十二 宝络垂莲岸红丝拂钓矶
作者：弘历
朝代：清
体裁：七言绝句

名字遥思入楚骚，垂头姌姌立江皋。钓矶设果红丝缀，应识游鱼早避逃。
题邹一桂花卉山水小册各二十四种 其二十五 盘云双鹤下隔水一蝉鸣
作者：弘历
朝代：清
体裁：七言绝句

一蝉双鹤各希夷，生动真传气韵斯。花卉那能较山水，诗中画胜画中诗。
题邹一桂花卉山水小册各二十四种 其二十八 退朝花底散归院柳边迷
作者：弘历
朝代：清
体裁：七言绝句

委蛇退食向词垣，步出回看左掖门。花柳宁宜庙堂物，杜家诗史有微言。
题邹一桂花卉山水小册各二十四种 其二十六 近窗云出洞当户竹连山
作者：弘历
朝代：清
体裁：七言绝句

洞云白出窗含润，庭竹青连山欲迷。著个茅庵晻霭际，仲文恰合与留题。
题邹一桂花卉山水小册各二十四种 其二十四 烘笑从人赠酡颜任笛吹
作者：弘历
朝代：清
体裁：七言绝句

雅似一中旨酒柔，笛吹曾不落枝头。小山自拟维摩画，却是东坡早识由。
题邹一桂花卉山水小册各二十四种 其五 映竹分青色穿松夹翠涛
作者：弘历
朝代：清
体裁：七言绝句

碎花琐琐竹松间，也自称梅不腼颜。颇似面蓝人得志，却同颜李共清班。
题邹一桂花卉山水小册各二十四种 其八 爽致消繁暑高情谢晓云
作者：弘历
朝代：清
体裁：七言绝句

冰霜度可傲薰风，淡白姿偏却艳红。设向高唐云里见，净香嗅罢万缘空。
题邹一桂花卉山水小册各二十四种 其六 风翻红袖舞露浥翠眉颦
作者：弘历
朝代：清
体裁：七言绝句

楚歌未动阴陵道，舞袖风翻虎帐春。何事翠眉颦泣处，西村偏效浣纱人。
题邹一桂花卉山水小册各二十四种 其十 嫩香偏带雨薄晕不禁风
作者：弘历
朝代：清
体裁：七言绝句

带雨依然似洒泪，含风黯尔不禁情。春园疑恨同名姓，生面别开一段清。
题邹一桂花卉山水小册各二十四种 其十一 栗玉圆雕蕾金钟细作行
作者：弘历
朝代：清
体裁：七言绝句

山谷膻芗留句后，黄香名目艳贻今。略输邓尉宁无故，色拟玉非祗拟金。
题邹一桂花卉山水小册各二十四种 其十七 蕊含香国信囊括小园春
作者：弘历
朝代：清
体裁：七言绝句

一样东风骀荡姿，鼠姑何碍幻鱼儿。宋家近体相联韵，丽句翻忘宵雅诗。
题邹一桂花卉山水小册各二十四种 其十三 素艳雪凝树清香风满枝
作者：弘历
朝代：清
体裁：七言绝句

奚称风处清香满，漫拟雪如素艳妆。祗有爱民一念切，至今人尚咏甘棠。
题邹一桂花卉山水小册各二十四种 其十九 殷疑曙霞染巧类匣刀裁
作者：弘历
朝代：清
体裁：七言绝句

已忘匪石不可转，仍藉此君当自求。试置风松雪梅侧，未知三友肯容不。
题邹一桂花卉山水小册各二十四种 其十二 翠带拖云舞金卮照雪斟
作者：弘历
朝代：清
体裁：七言绝句

盈盈脉脉袅仙衣，照影清波香递微。设问金卮擎底事，应缘斟酒酹湘妃。
题邹一桂花卉山水小册各二十四种 其十五 蜡苞方半吐金粉若为垂
作者：弘历
朝代：清
体裁：七言绝句

垂之颇见有馀绅，栀蜡休讥色炫春。宜赠翰林诸学士，天然金带称腰身。
题邹一桂花卉山水小册各二十四种 其十八 何郎初傅粉荀令乍薰香
作者：弘历
朝代：清
体裁：七言绝句

沉䄠略似嫌火气，桃李虽佳特靓妆。鼻界返闻契清净，鄙哉何粉与荀香。
题邹一桂花卉山水小册各二十四种 其十六 芳心同佩茝馨室拟亲兰
作者：弘历
朝代：清
体裁：七言绝句

内则已称茝并佩，晋书复诩菊同华。遁斋设不翻閒览，谁识楚辞谓此花。
题邹一桂花卉山水小册各二十四种 其十四 霞轻笼树影日暖散林光
作者：弘历
朝代：清
体裁：七言绝句

千树莫誇繁蕊舒，霞光日彩惠风初。元都观里刘郎返，燕麦兔葵转不如。
题邹一桂花卉山水小册各二十四种 其四 穆如仁者静香比圣之清
作者：弘历
朝代：清
体裁：七言绝句

㡳须九畹富滋诸，两朵幽香已穆如。清以圣而静仁者，其人亦合拟三闾。
题邹一桂花卉山水小册各二十四种 其四十 透石飞梁下穿云仄径斜
作者：弘历
朝代：清
体裁：七言绝句

盘云几曲径堪披，一派飞泉擘石垂。莫道画家艰落笔，深于诗者易能之。
题邹一桂花卉山水小册各二十四种 其四十一 夕阳烟柳岸春水木兰挠
作者：弘历
朝代：清
体裁：七言绝句

春水轻舟访故知，夕阳烟柳罥丝丝。不宁枚举李乂句，兼善神传常建诗。
题邹一桂花卉山水小册各二十四种 其四十七 衫裛翠微润马衔青草嘶
作者：弘历
朝代：清
体裁：七言绝句

缓勒山行入翠微，濛濛湿润欲沾衣。草青马饱嘶声喜，不是李南识者稀。
题邹一桂花卉山水小册各二十四种 其四十三 对门藤盖瓦映竹水穿沙
作者：弘历
朝代：清
体裁：七言绝句

竹溪写影穿沙出，藤蔓遮门带瓦垂。佳处似兹天下少，那还愁系旅人思。
题邹一桂花卉山水小册各二十四种 其四十二 高顶白云尽前山黄叶多
作者：弘历
朝代：清
体裁：七言绝句

高峰巀嶭锁氤氲，黄叶林头覆白云。恰似世尊量顶相，梵天丈六了难分。
题邹一桂花卉山水小册各二十四种 其四十五 结缆排鱼网连樯并米船
作者：弘历
朝代：清
体裁：七言绝句

网下澄潭缆结航，趁墟贾客复连樯。民情在顺不在扰，我亦心廑鱼米乡。
题邹一桂花卉山水小册各二十四种 其四十八 雪岭界天白锦城曛日黄
作者：弘历
朝代：清
体裁：七言绝句

雪岭锦城见界天，正廑捷报定金川。小山朅揽诗中画，拟藉杜王解念悬。
题邹一桂花卉山水小册各二十四种 其四十六 重檐交密树流水响空山
作者：弘历
朝代：清
体裁：七言绝句

密树有情蔽深屋，空山无客响流泉。天然妙境谁牵合，能尔为人为集联。
题邹一桂花卉山水小册各二十四种 其四十四 月临山霭薄松滴露花香
作者：弘历
朝代：清
体裁：七言绝句

月上空山收夕霭，溶溶露气滴松梢。此时夜坐消诸虑，宁计僧门推与敲。
题邹一桂花卉草虫小册 其一 杏花蛱蝶
作者：弘历
朝代：清
体裁：七言绝句

翻翻叶叶竞相忙，为有过墙粉瓣香。设认董林作宋梓，尚应馀恨在康王。
题邹一桂花卉草虫小册 其七 牵牛花牵牛螂
作者：弘历
朝代：清
体裁：七言绝句

袅袅蚑蚑风露下，画图相值喜名同。黄姑秋日无聊甚，那问閒花及野虫。
题邹一桂花卉草虫小册 其三 荷包牡丹蝴蝶
作者：弘历
朝代：清
体裁：七言绝句

非从园吏梦中得，定是滕王稿里成。等度鼠姑名若似，怪无两翅艳香萦。
题邹一桂花卉草虫小册 其九 金丝草蚱蜢
作者：弘历
朝代：清
体裁：七言绝句

田祖有神秉畀将，跳踉草上尚无妨。恶他头黑身还赤，杂俎曾经纪酉阳。
题邹一桂花卉草虫小册 其二 翠梅螳螂
作者：弘历
朝代：清
体裁：七言绝句

梅子结时开翠梅，底须名实浪评猜。峨冠其际閒游者，不去当车炫美才。
题邹一桂花卉草虫小册 其五 野蔷薇蜜蜂
作者：弘历
朝代：清
体裁：七言绝句

野客由来称最香，开花荒陌僻邮傍。蜜蜂作阵閒相采，不敢无端近省郎。
题邹一桂花卉草虫小册 其八 蚕豆花蚕蛾
作者：弘历
朝代：清
体裁：七言绝句

幸免汤锅煮炼丝，飞蛾栩栩自为嘻。三生石上如相约，还是花开蚕豆时。
题邹一桂花卉草虫小册 其六 水木樨黄蜂
作者：弘历
朝代：清
体裁：七言绝句

腰细宓妃原可拟，身轻赵后足相齐。木樨花下如馀恨，毒尾输他尹后妻。
题邹一桂花卉草虫小册 其十 扁豆花络纬
作者：弘历
朝代：清
体裁：七言绝句

豆篱簇蔌作花新，索索莎鸡振羽频。讵独孤村惊懒妇，几多香阁忆征人。
题邹一桂花卉草虫小册 其十一 蓼花椿姑
作者：弘历
朝代：清
体裁：七言绝句

化生椿树号椿姑，何必春秋较蟪蛄。几穗蓼花聊可托，思量未与大椿殊。
题邹一桂花卉草虫小册 其十二 柳蝉
作者：弘历
朝代：清
体裁：七言绝句

含风吸露有馀清，菀彼柳斯寄体轻。便是绿丝长踠地，那能绾得出林声。
题邹一桂花卉草虫小册 其四 蓝菊蜻蜓
作者：弘历
朝代：清
体裁：七言绝句

池心墙角任飞浮，蓝菊丛间汗漫游。便是东方能射覆，尚应疑似在勾蒌。
题邹一桂花月八帧 其一 梅月
作者：弘历
朝代：清
体裁：七言绝句

李花难辨漫轻猜，香暗影疏有是哉。恰合青邱契神句，果然林下美人来。
题邹一桂花月八帧 其七 紫薇月
作者：弘历
朝代：清
体裁：七言绝句

奚必居然月浸池，舍人早是自成诗。画家多写舜俞句，句外传神似此谁。
题邹一桂花月八帧 其三 柳月
作者：弘历
朝代：清
体裁：七言绝句

月牙柳叶两争蛾，斜拂高标翠滴窠。试以一言相等度，少为贵固胜其多。
题邹一桂花月八帧 其二 松月
作者：弘历
朝代：清
体裁：七言绝句

涛声收静晚风閒，古镜圆擎霄汉间。个是轩辕初铸出，祗宜朗照赤松颜。
题邹一桂花月八帧 其五 梨月
作者：弘历
朝代：清
体裁：七言绝句

小院低墙出枝处，半轮几朵入花时。鬓唇㔩叶晚妆称，不藉温台有镜披。
题邹一桂花月八帧 其八 桂月
作者：弘历
朝代：清
体裁：七言绝句

岂是吴刚修未到，宛看放出外生枝。依然不离广寒境，却契光光相映时。
题邹一桂花月八帧 其六 荷月
作者：弘历
朝代：清
体裁：七言绝句

不著荷花著荷叶，伊人应读梵经传。虽然转语还须识，无碍其中全体莲。
题邹一桂花月八帧 其四 竹月
作者：弘历
朝代：清
体裁：七言绝句

何须细雨不关风，叶叶虚明节节通。此是纤阿非洛浦，身傍自佩玉玲珑。
题邹一桂花朵册 其一 梅
作者：弘历
朝代：清
体裁：七言绝句

或才半放或全开，瓣瓣英英点翠苔。漫讶扶疏失枝叶，藉乎枝叶岂真梅。
题邹一桂花朵册 其七 蓝雀
作者：弘历
朝代：清
体裁：七言绝句

似雀形容是也非，翩翩那忆旧根依。却疑决起靛花圃，蓝染通身碍翅飞。
题邹一桂花朵册 其三 紫丁香
作者：弘历
朝代：清
体裁：七言绝句

丁丁几朵结星星，紫白宁须别色形。压鬓翠为㔩叶称，故枝弗恋放新馨。
题邹一桂花朵册 其九 桂
作者：弘历
朝代：清
体裁：七言绝句

淮南岂必小山丛，自写小山妙鲜同。疑是三天竺寺里，中含桂子落秋风。
题邹一桂花朵册 其二 桃
作者：弘历
朝代：清
体裁：七言绝句

红英几片贴波光，绿藻相依色两当。画里分明有诗意，果然水面具文章。
题邹一桂花朵册 其五 藤花
作者：弘历
朝代：清
体裁：七言绝句

缚木无劳作架棚，施松亦复笑牵萦。紫英落落无拘束，送得春光九十盈。
题邹一桂花朵册 其八 凤仙花
作者：弘历
朝代：清
体裁：七言绝句

软红淡白斗芳姿，花谱无端新出奇。真是插来成凤钿，那须寄去较蛛丝。
题邹一桂花朵册 其六 兰
作者：弘历
朝代：清
体裁：七言绝句

亩畹何须屡致猜，试看纫佩孰宜哉。不为长叶为散朵，画拟诗人有别裁。
题邹一桂花朵册 其四 木香
作者：弘历
朝代：清
体裁：七言绝句

素华漫忆昔丛分，笔底铅间递细芬。会得色香真净处，不关鼻观不闻闻。
题邹一桂花鸟册 其一 麻雀梅花
作者：弘历
朝代：清
体裁：七言绝句

春信番风次第吹，栖来瓦雀欲飞迟。虽云不过一枝托，却是其间得所宜。
题邹一桂花鸟册 其七 翠竹黄口
作者：弘历
朝代：清
体裁：七言绝句

黄口嗷嗷待哺初，竹间老雀意肫如。吁嗟物类有若此，宜废荀家性恶书。
题邹一桂花鸟册 其三 枫叶白头翁
作者：弘历
朝代：清
体裁：七言绝句

江枫几点染霜摇，一段秋光入画描。鸟爱红妆翔不去，得毋疑亦类张昭。
题邹一桂花鸟册 其二 碧桃春燕
作者：弘历
朝代：清
体裁：七言绝句

红葩于绿叶中开，蜀锦天然出院才。卢氏玳梁飞下者，翻身欲剪意还猜。
题邹一桂花鸟册 其五 红蓼鹡鸰
作者：弘历
朝代：清
体裁：七言绝句

小鸟亦知弟与兄，行摇且是未飞鸣。在原颇有临渊意，急难仍饶集蓼情。
题邹一桂花鸟册 其八 芙蓉鱼虎
作者：弘历
朝代：清
体裁：七言绝句

岸侧池中色相映，木芙蓉及水芙蕖。渚禽莫羡鲜毛羽，利嘴从来惯害鱼。
题邹一桂花鸟册 其六 石榴鹪鹩
作者：弘历
朝代：清
体裁：七言绝句

剖苇区区肇允虫，飞来似妒石榴红。底知声有吹嘘力，曾入张华赋句中。
题邹一桂花鸟册 其四 枇杷翡翠
作者：弘历
朝代：清
体裁：七言绝句

或分雄鸟及䳄鸟，又别前身与后身。也识枇杷为异味，啄甘那肯让场人。
题邹一桂菊花
作者：弘历
朝代：清
体裁：古风

女夷赋万花，独赋菊于秋。素节冷淡姿，情性雅相投。其初惟一黄，红紫色渐稠。质之柴桑翁，弗知首肯不。
题邹一桂雪景
作者：弘历
朝代：清
体裁：五言律诗

斋宫逢夜雪，先节果称佳。适值来林下，因教写景谐。自缘耽笔墨，讵是强差排。祝尔身康健，重登白玉阶。
题邻山书屋
作者：弘历
朝代：清
体裁：七言律诗

假山久阅数百岁，我亦乌知非有真。遂向其阴搆书屋，宛如一晌结佳邻。开篇静挹芸香古，上牖明看树影新。即境对时何所托，元为善长乐惟仁。
题郎世宁画马
作者：弘历
朝代：清
体裁：五言绝句

伯乐今难遇，谁空冀北群。横风嘶逸韵，意气欲凌云。
题郎世宁画马
作者：弘历
朝代：清

伯乐今难遇，谁空冀北群？横风嘶逸韵，意气欲凌云。
题郎世宁绘准噶尔献马图
作者：弘历
朝代：清
体裁：七言律诗

罢兵绝域反来宾，牵献权奇良且驯。遂使海西作图画，并教内翰志缘因。偶然试展失六者，介尔犹看有两人。识用古稀天子宝，重令赓什一回新。
题郑刚中北山集
作者：弘历
朝代：清
体裁：七言律诗

公论千秋不可诬，进因秦桧是邪途。左迁究以权奸迕，七疏曾于正史无。弗核始终将韪彼，难逃衡鉴用吟吾。虽云干蛊由其子，作伪心劳寔拙乎。
题郑所南砚
作者：弘历
朝代：清
体裁：七言绝句

坐惟南向此龙宾，介石千秋尚有神。博学宏词世恒有，睪思叩阙上书人。
题郑重达摩渡江图
作者：弘历
朝代：清
体裁：七言绝句

一苇横江乱流渡，都称初祖具神通。歙人斋沐传奇迹，津逮何尝识卫风。
题郝经续后汉书·其一
作者：弘历
朝代：清
体裁：七言绝句

身充信使被拘留，两国恰逢奸计投。愿附鲁连未遂志，空言思托著书酬。
题郝经续后汉书·其三
作者：弘历
朝代：清
体裁：七言绝句

褒贬从来不可诬，要公千载赏和诛。篡臣仲达祗篡魏，篡汉宁非孟德乎。
题郝经续后汉书·其二
作者：弘历
朝代：清
体裁：七言绝句

陈寿宁称史笔人，续之尊汉见诚醇。独嫌董卓仍列传，即未叛臣亦乱臣。
题郝经续后汉书·其五
作者：弘历
朝代：清
体裁：七言绝句

帛诗或者假前题，学术忠诚孰可齐。设使子卿逢地下，著书差胜娶胡妻。
题郝经续后汉书·其四
作者：弘历
朝代：清
体裁：七言绝句

福华编撰鄂功陈，羁绊真州十六春。未免南方君子笑，笑他不叛北方人。
题郦道元故居
作者：弘历
朝代：清
体裁：七言绝句

注水经曾卌卷成，紫渊胜处最分明。果然在涿惟言涿，地附青云也立名。
题郦道元水经注六韵
作者：弘历
朝代：清
体裁：七言排律

检书断简萃全珍，自序犹存善长真。却以残山将剩水，竟如合浦与延津。笑他割裂审无术，际此完成若有神。南北少讹因未到，古今略异究堪循。悉心编纂诚宜奖，触目研摩信可亲。设以春秋素臣例，足称中尉继功人。
题郭河阳雪山行旅图
作者：弘历
朝代：清
体裁：古风

天娥快剪剪薄纨，琼华一夜缬万峦。临风玉树枝簇攒，大地变作银界观。冻峡千尺白龙蟠，溅壁大小皆珠丸。㟏岈巀嶪那可攀，剩有羊肠路屈盘。谁欤马背凌兢寒，羸仆皲瘃尤堪怜。溪桥滑刺手足挛，冷风吹揭垫角冠。名利子也何足叹，谷回路转茅屋连。茅屋有客疑袁安，披卷笑傲忘朝餐。严威栗烈不可干，河阳此法摹范宽，当前劳逸凭君看。
题郭熙关山行旅图
作者：弘历
朝代：清
体裁：七言律诗

欲作画应先搆思，河阳此卷足当之。乃成晚岁苍古笔，一改少时巧赡为。涧道崎岖冰雪历，旅人来往马骡疲。青莲夜宴序中语，不待披图合共知。
题郭熙秋山行旅图
作者：弘历
朝代：清
体裁：七言律诗

四字河阳题郭熙，翻将真迹致然疑。萧森树色浑秋景，来往人情动旅思。或为名乎抑为利，弗称愚也定称痴。精蓝倚巘无僧侣，棒喝都教画代之。
题郭畀墨竹
作者：弘历
朝代：清
体裁：七言绝句

潇落�猭枝重露，几多今昔感题人。净慈寺里重开卷，惟见疏篁照影新。
题郭畀雨梧烟柳用倪瓒韵
作者：弘历
朝代：清
体裁：五言绝句

疏梧及嫩杨，沉著如中酒。不宜作画看，草书传颜柳。
题郭知达集九家注杜诗
作者：弘历
朝代：清

平生结习最于诗，老杜真堪作我师。书出曾锓实郭集，本仍宝庆及淳熙。九家正注宜存耳，余氏支辞概去之。适以遗编搜四库，乃斯古刻见漕司。希珍际遇殊惊晚，尤物闇章固有时。重以琳琅续天禄，机闲万遍读何辞。
题郭知达集九家注杜诗
作者：弘历
朝代：清
体裁：七言排律

平生结习最于诗，老杜真堪作我师。书出曾锓实郭集，本仍宝庆及淳熙。九家正注宜存耳，馀氏支辞概去之。适以遗编搜四库，乃斯古刻见漕司。希珍际遇殊惊晚，尤物闇章固有时。重以琳琅续天禄，几间万遍读何辞。
题醇和堂
作者：弘历
朝代：清
体裁：七言绝句

既有堂斯宜有名，醇和欲以验民情。民情仍自吾心始，保赤惟殷一念诚。
题重华宫旧书室
作者：弘历
朝代：清
体裁：七言律诗

何曾寂寞仲舒帷，依旧明窗受暖曦。閒却七弦调雁柱，汲来六一煮银丝。三馀乐有陈编伴，几暇权无奏牍披。彷佛当年吟破腊，掞笺搦管恰移时。
题金令昭水亭高士
作者：弘历
朝代：清
体裁：七言绝句

倚几高人弗碍凉，溪风吹送野梅香。箕裘虽有家声继，一例石渠古画藏。
题金廷标人物
作者：弘历
朝代：清
体裁：七言绝句

对梅铺纸与传神，香影真情领略亲。仿佛山中高士道，冰肌同是个中人。
题金廷标人物
作者：弘历
朝代：清
体裁：七言绝句

舍薪纳履且迟行，樵伴回看若有情。一例䲭蹲自结系，文侯胡乃独传名。
题金廷标人物
作者：弘历
朝代：清
体裁：七言绝句

蹇驴怯渡蹲跁跒，奴子长缰尽力牵。骑者鞭驱复怀惧，旅情一段毕神传。
题金廷标人物事迹十二帧 其一 琴歌南风
作者：弘历
朝代：清
体裁：五言排律

节抚恢炱候，云观糺缦辰。横琴欣对景，属念祗于民。歌以成四句，侍犹列五臣。天工同弼亮，郅治逮和醇。解愠纾烦郁，阜财鲜窘贫。宁惟传攫醳，实愿溯源津。
题金廷标人物事迹十二帧 其七 折梅寄友
作者：弘历
朝代：清
体裁：六言诗

江南长安千里，一枝岂复恒荣。大似镜清用棒，曰祗要此话行。
题金廷标人物事迹十二帧 其三 汉阴抱瓮
作者：弘历
朝代：清
体裁：七言绝句

抱瓮灌园非不劳，机心羞用乐陶陶。十年五国更成败，岂似伊人无事高。
题金廷标人物事迹十二帧 其九 蕉叶临书
作者：弘历
朝代：清
体裁：古风

种得芭蕉当种纸，终日醺醺绿天里。借问个中有佛无，把笔答云聊复尔。纵横曾不拘规模，腕底落落喷明珠。笑煞龙眠李居士，无端写作醉僧图。
题金廷标人物事迹十二帧 其二 桥梓喻教
作者：弘历
朝代：清
体裁：古风

南山之阳有木桥，南山之阴有木梓。桥竦而仰具父道，梓勃而俯肖子理。伯禽康叔初受封，必有阳阳或自喜。三见三笞不解故，二子于是见商子。一观桥梓乃知非，入门而趋登堂跪。周公拂首爰劳之，商子其人君子矣。指物而喻见善迁，淳于邹忌亦如此。
题金廷标人物事迹十二帧 其五 子猷种竹
作者：弘历
朝代：清
体裁：七言律诗

曾闻爱竹有徽之，暂住仍教绕宅移。童子担来已潇洒，此君种得即熙怡。乍成尘远径深处，不负风清月白时。便可穷年应忘去，主人何用闭门为。
题金廷标人物事迹十二帧 其八 庐山观瀑
作者：弘历
朝代：清
体裁：古风

飞流三千尺，已是遥看矣。生面写石桥，却俯观足底。高下定何常，幻境视乎此。
题金廷标人物事迹十二帧 其六 青溪邀笛
作者：弘历
朝代：清
体裁：五言律诗

昔时王子猷，胜日泛兰舟。雅识桓伊技，邀来擪笛求。无妨三弄去，曾不一言留。我亦青溪上，如闻遗韵悠。
题金廷标人物事迹十二帧 其十 弹郁轮袍
作者：弘历
朝代：清
体裁：五言绝句

夤缘谋举首，弹出郁轮袍。伊人喜禅寂，斯事岂称高。
题金廷标人物事迹十二帧 其十一 金莲归院
作者：弘历
朝代：清
体裁：四言诗

东坡学士，尝值禁闱。召对或久，金莲送归。尔时都下，传以为荣。劄子屡上，曾未见行。虽云分光，不闻转圜。于东坡心，夫岂其安。写入画图，想见丰模。问谁与同，前有令狐。
题金廷标人物事迹十二帧 其十二 映雪读书
作者：弘历
朝代：清
体裁：古风

孙康昔嗜学，伤哉家窭贫。凿壁欲偷光，而又叹无邻。无邻茅屋独，宁当废夜读。同云偶韬月，幸哉天假烛。假烛借雪辉，六花积复飞。岂不虞皲瘃，耐冷冰玉肌。玉肌雪色映，穷理而尽性。曾弗杂交游，自足娱清兴。
题金廷标人物事迹十二帧 其四 遇仙翀举
作者：弘历
朝代：清
体裁：古风

子高善治酒，有仙从求饮。既饮以药酬，服之身轻甚。白日遂飞去，玉霄登仙品。祗宜画图传，信否犹须审。
题金廷标人物画 其一 选梅接枝
作者：弘历
朝代：清
体裁：七言绝句

松柏之间谁则宜，舍梅卉里更宜谁。山凹选得含英品，自课奚僮为接枝。
题金廷标人物画 其二 移桃课植
作者：弘历
朝代：清
体裁：七言绝句

竹篱茅屋幽居致，山雾溪烟过雨晨。移得桃花栽绕舍，个人疑是䤬锣人。
题金廷标仿女史陈书画册叠题陈画韵 其一 古木脩篁
作者：弘历
朝代：清
体裁：七言绝句

仿教金画存陈画，又已今人作古人。枯木疏筠相映处，不言传得赵家神。
题金廷标仿女史陈书画册叠题陈画韵 其七 怪石古柏
作者：弘历
朝代：清
体裁：七言绝句

诡石之旁柏郁森，相交以淡两无心。爱听天籁从空落，虚窍乔枝解和吟。
题金廷标仿女史陈书画册叠题陈画韵 其三 仙果珍禽
作者：弘历
朝代：清
体裁：七言绝句

果熟垂垂欲重枝，依依閒鸟称栖迟。贪�利喙且弗下，朱颗看如有爱斯。
题金廷标仿女史陈书画册叠题陈画韵 其九 梅溪
作者：弘历
朝代：清
体裁：七言绝句

有梅相伴不为孤，况复横溪印夜珠。便是林家足高致，知当未肯嫁其逋。
题金廷标仿女史陈书画册叠题陈画韵 其二 萝卜霜菘
作者：弘历
朝代：清
体裁：七言绝句

乡味那论不素飧，绿菘红卜带霜根。摹图亦可娱朝夕，真迹还教付子孙。
题金廷标仿女史陈书画册叠题陈画韵 其五 眠犬
作者：弘历
朝代：清
体裁：七言绝句

图成一日几摩娑，睡趣偏饶醒趣多。自是画家具深意，漫从李迪较如何。
题金廷标仿女史陈书画册叠题陈画韵 其八 春溪水族
作者：弘历
朝代：清
体裁：七言绝句

有蟹有鱼复有虾，琳塘游泳浪生花。春溪淡淡都无意，付与诗人赋物华。
题金廷标仿女史陈书画册叠题陈画韵 其六 蝴蝶凤仙牡丹
作者：弘历
朝代：清
体裁：七言绝句

虫谱禽经凑合奇，翅黄相映尾红丝。蝶真花幻曾何别，识取其名未命时。
题金廷标仿女史陈书画册叠题陈画韵 其十 花篮
作者：弘历
朝代：清
体裁：七言绝句

编竹为篮花朵装，红红白白斗寒芳。喜他仿得十分韵，似觉喷来一段香。
题金廷标仿女史陈书画册叠题陈画韵 其四 杂果
作者：弘历
朝代：清
体裁：七言绝句

世味何须论苦甘，果成花落义堪参。谁能熨齿供清嚼，㡧里常留佳种三。
题金廷标仿苏汉臣货郎担图
作者：弘历
朝代：清
体裁：七言绝句

儿童阑买笑还嗔，维谷徒誇百货新。不向图生分别见，悟殊此者更何人。
题金廷标仿陈容九龙图即用题陈画韵
作者：弘历
朝代：清
体裁：七言律诗

栖霞山树会昌翁，阳数神模概可通。谓若无翻惊乍有，不邻虚复解抟空。群从定是趋云伯，大霈宁须藉雨工。陈固似哉张似否，壁飞作澍望颙中。
题金廷标倢伃当熊图用蝉联韵体·其一
作者：弘历
朝代：清
体裁：七言绝句

熊佚直前当以身，用加敬重倍群嫔。汉家天子犹隆准，顿使英风让妇人。
题金廷标倢伃当熊图用蝉联韵体·其二
作者：弘历
朝代：清
体裁：七言绝句

格熊原有羽林人，未免矜长耀众嫔。岂识封侯几史立，翻因此以害其身。
题金廷标写意秋英十八种 其一 晚香玉
作者：弘历
朝代：清
体裁：七言绝句

夏英看已是秋英，湒露嫚嫚放晚荣。两字题名已邻菊，可能篱下伴渊明。
题金廷标写意秋英十八种 其七 老少年
作者：弘历
朝代：清
体裁：七言绝句

是叶皆花古锦披，老年貌胜少年姿。又如疏傅归东海，娱乐田庐中酒时。
题金廷标写意秋英十八种 其三 凤仙
作者：弘历
朝代：清
体裁：七言绝句

淡晕精银深缬红，折枝漫自忆芳丛。画师巧著芭蕉叶，何异喈喈下碧桐。
题金廷标写意秋英十八种 其九 秋葵
作者：弘历
朝代：清
体裁：七言绝句

不共春华一例荣，有心惟解向阳倾。疾风劲草吟前句，始识秋葵善副名。
题金廷标写意秋英十八种 其二 山丹
作者：弘历
朝代：清
体裁：七言绝句

离离娜娜照庭除，弄影清光过雨馀。最是风人工体物，锦衣君子比颜如。
题金廷标写意秋英十八种 其五 蓝雀花
作者：弘历
朝代：清
体裁：七言绝句

有身有尾有双睛，翔向芳丛得少停。恰似昂然语绛帻，一般托迹在禽经。
题金廷标写意秋英十八种 其八 玉簪
作者：弘历
朝代：清
体裁：七言绝句

墙阴砌角露华新，琳质檀心淡有神。设使汉宫临晓镜，祗宜持赠李夫人。
题金廷标写意秋英十八种 其六 石竹
作者：弘历
朝代：清
体裁：七言绝句

㛹娟小卉足清幽，张耒还思王子猷。世上宁无伪君子，底须责备草花流。
题金廷标写意秋英十八种 其十 紫薇
作者：弘历
朝代：清
体裁：七言绝句

寓意得宜是画家，向阳为伴亚瓶斜。千秋对者谁称合，独许香山不负花。
题金廷标写意秋英十八种 其十一 锦葵
作者：弘历
朝代：清
体裁：七言绝句

女夷游戏赋芳菲，四季流行一气机。卫足设教相较量，此花曰具体而微。
题金廷标写意秋英十八种 其十七 丹桂
作者：弘历
朝代：清
体裁：七言绝句

寻常只合中秋看，每向皋涂觅早花。却喜艺林真解事，篸瓶金粟换丹砂。
题金廷标写意秋英十八种 其十三 万寿菊
作者：弘历
朝代：清
体裁：七言绝句

黄金为瓣玉为丛，熻熻风萧露泥中。合向萱阶祝万寿，由来正色一般同。
题金廷标写意秋英十八种 其十二 翠菊
作者：弘历
朝代：清
体裁：七言绝句

蓓蕾初舒翡翠英，绿蕉叶衬似铺琼。佛螺拟议非唐突，物物毗卢顶上行。
题金廷标写意秋英十八种 其十五 金盏
作者：弘历
朝代：清
体裁：七言绝句

折来疑带露瀼瀼，盏是秋金色是黄。钟令昔称善醒酒，一中之审又何妨。
题金廷标写意秋英十八种 其十八 剪红纱
作者：弘历
朝代：清
体裁：七言绝句

浣得溪纱重染朱，剪来曾不费工夫。曰名曰象凭人谓，试问群芳自识无。
题金廷标写意秋英十八种 其十六 秋海棠
作者：弘历
朝代：清
体裁：七言绝句

错置寒英各有姿，娇红偏觉态离披。小名漫道称呼舛，雅似花钿委地时。
题金廷标写意秋英十八种 其十四 兰
作者：弘历
朝代：清
体裁：七言绝句

墨兰自是王孙法，何必当秋不散芬。独植一盆应有意，可容凡卉与为群。
题金廷标写意秋英十八种 其四 鸡冠
作者：弘历
朝代：清
体裁：七言绝句

峨峨露夕与风晨，褒贬从他染翰宾。却忆荒村一声唱，无端起舞范阳人。
题金廷标十八学士图
作者：弘历
朝代：清
体裁：七言绝句

当年学士号登瀛，天策居然是玉京。试问图中拟仙者，果真谁忘世间情。
题金廷标嗜酸图·其一
作者：弘历
朝代：清
体裁：七言绝句

铿嚼青梅下咽难，流涎唇哆复眉攒。区区那管旁人笑，白苧儒生本嗜酸。
题金廷标嗜酸图·其三
作者：弘历
朝代：清
体裁：七言绝句

底较檗梅不易难，所耽转觉百忧攒。画师善写曹公术，刺齿生津解渴酸。
题金廷标嗜酸图·其二
作者：弘历
朝代：清
体裁：七言绝句

缋事传神阿堵难，评量滋味绿阴攒。三翁不著伊谁氏，都带梅家一点酸。
题金廷标四皓图
作者：弘历
朝代：清
体裁：七言绝句

深山大泽拟商贤，四老婆娑杖履閒。何必磻溪心迹愧，从朝也未忘人间。
题金廷标墨牡丹
作者：弘历
朝代：清
体裁：五言律诗

廷标虽作古，迹夥禁中留。粘壁频收拾，弆珍殊辈俦。花真春色夺，叶欲露华流。刘训杀风景，却称水牯牛。
题金廷标宫市图
作者：弘历
朝代：清
体裁：七言绝句

百物千奇一担陈，儿童争买闹纷纷。忽燃爆竹担头掷，急煞叫呼衒鬻人。
题金廷标山水册 其一 溪亭疏影
作者：弘历
朝代：清
体裁：古风

草亭一笠石溪临，幽阒恰似孤山阴。依然横斜照清浅，春来花发香愔愔。不为连林为独树，惨淡雅识逋翁趣。逋翁去今七百年，髣髴亭中犹或遇。
题金廷标山水册 其七 绣嶂晴涛
作者：弘历
朝代：清
体裁：古风

奇松扶峭嶂，森郁如错绣。迸水无来源，怒擘石壁透。此唱而彼和，雅中宫商奏。
题金廷标山水册 其三 云海浮岚
作者：弘历
朝代：清
体裁：古风

高山出云若浮空，浓清淡白相容容。我虽黄山未观海，沈诗在忆无殊同。负担应是采茶者，雀舌麦颗盛筠笼。衣沾路滑有弗避，嗟哉事事关民穷。
题金廷标山水册 其九 江船上峡
作者：弘历
朝代：清
体裁：七言绝句

望峡篙撑复纤牵，同心共济力齐然。姚家学士应惭色，试看滩头上水船。
题金廷标山水册 其二 石壁淙流
作者：弘历
朝代：清
体裁：古风

绝壁上干云，奔流下喷雪。盘山晾甲石，一例供清悦。
题金廷标山水册 其五 山城春晓
作者：弘历
朝代：清
体裁：五言律诗

山城虽斗大，春到亦堪欣。荷耒出耕夥，推车赴市勤。一溪围郭曲，万柳向桥分。不识闾阎里，弦歌可得闻。
题金廷标山水册 其八 垂虹烟雨
作者：弘历
朝代：清
体裁：七言律诗

腻云霮霮雨霏霏，一色湖天四面围。新水涨桥侵雁齿，低烟笼岸失鸥矶。村人几户关扉坐，渔子一肩担网归。宛是垂虹在西际，鄘风寓意缅依稀。
题金廷标山水册 其六 松磴花宫
作者：弘历
朝代：清
体裁：六言诗

峰峦几伏几起，涧壑一曲一回。青林觉路松护，红墙法界莲开。除是盘谷恰当，曾于净室徘徊。峻挺忽看独出，知为李靖剑台。
题金廷标山水册 其十 荻洲枫岸
作者：弘历
朝代：清
体裁：六言诗

枫叶槲叶丹黄，芦花荻花采苍。设使藤萝月上，不知所映何方。
题金廷标山水册 其十一 沙汀舣渡
作者：弘历
朝代：清
体裁：古风

沙汀唤渡秋晚，舟泊岸傍水浅。旅客已登舟，行李奚僮运转。驴蹇驴蹇，牵拽不前恋栈。
题金廷标山水册 其十二 玉峰寒翠
作者：弘历
朝代：清
体裁：古风

忆我辛巳之岁游，五台三月雪花大于掌。片时万峰都镂玉，祗有红墙皴白突出青松上。冰滑泥泞马不前，问景策鞭贾勇往。千佛洞侧拈险韵，回示从臣赓雄赏。帧中斯景大似彼，坐而观之斯逸矣。
题金廷标山水册 其四 层岩叠瀑
作者：弘历
朝代：清
体裁：古风

摇刖既高崇，淢汨复垂注。如是凡几叠，纷不知来去。睇色色莫定，聆声声弗住。无人过石桥，此是升仙路。
题金廷标岁朝图
作者：弘历
朝代：清
体裁：七言绝句

供奉曾为事例图，岁朝应节写祥符。万年清报长春信，寓意原和画院殊。
题金廷标岁朝图
作者：弘历
朝代：清
体裁：五言律诗

庭院群孩集，岁朝共作嬉。呵寒堆梵像，带雪缬琼枝。击鼓不成调，讴歌那识词。少怀寓绘事，触目切深思。
题金廷标岁朝图
作者：弘历
朝代：清
体裁：五言律诗

稚子为冰戏，开韶乐载阳。作群相蹩躠，欲起复踉跄。惊喜都成趣，神情若可详。观之思艺谏，周诰惕心长。
题金廷标庄惠论鱼乐图
作者：弘历
朝代：清
体裁：七言绝句

何必班荆坐论旧，相评鱼乐立移时。我非子故不知子，子固非鱼鱼岂知。
题金廷标戏婴图
作者：弘历
朝代：清
体裁：五言律诗

曲槛碧池滨，游童作队亲。虽嬉鲜人欲，相近足天真。岂弟胥同志，峥嵘毕肖神。如令咏棋局，知孰句超伦。
题金廷标掣笔图
作者：弘历
朝代：清
体裁：七言绝句

总角习书饶腕力，掣从背后得难求。倚窗法护独閒坐，应是驰情托远游。
题金廷标放鹤图
作者：弘历
朝代：清
体裁：古风

一鹤立苔苍，一鹤翔松古。翁仆齐拍手，呼之鹤喜舞。回顾不肯飞，似与其侪语。稻粱随处安，奚必青田圃。是谓善写照，传神在阿堵。故实斯已多，那辨张林许。
题金廷标新秋景
作者：弘历
朝代：清
体裁：七言律诗

杂卉朝来露气溥，却怜荷浦艳将残。高人似鹤立犹独，童子斗蛩围欲团。却喜蕉心展阶侧，忽惊梧叶落林端。兴怀正是新秋景，触目讶成古迹看。
题金廷标杂花四种 其一 石榴
作者：弘历
朝代：清
体裁：七言绝句

细叶繁枝护大红，开常弗谢画屏中。何须重举元徽语，阿措真看不畏风。
题金廷标杂花四种 其三 百合
作者：弘历
朝代：清
体裁：七言绝句

素质应羞时世装，陆游家蓺两丛芳。不曾睡鸭夕薰换，扑鼻居然百合香。
题金廷标杂花四种 其二 蜀葵
作者：弘历
朝代：清
体裁：七言绝句

蜀葵亦有向阳名，紫萼娉婷且自荣。不置阶前照曦影，谁知二物假和诚。
题金廷标杂花四种 其四 金丝桃
作者：弘历
朝代：清
体裁：七言绝句

塞外宛看塞外花，阶前形影映横斜。去年命写寻常事，今日谁知珍重加。
题金廷标桐阴把兰图
作者：弘历
朝代：清
体裁：七言律诗

绘事不难难得神，精描粗写每超伦。足称世画无双画，可惜斯人做古人。满把兰芬投气味，静依桐荫远嚣尘。从兹遇迹须题句，哂我徒殷过后珍。
题金廷标梅村小卷
作者：弘历
朝代：清
体裁：七言绝句

屈曲梅村有路通，行人鼻观满香风。欲知作者神来候，展看惜他卷易穷。
题金廷标溪桥策蹇
作者：弘历
朝代：清
体裁：七言绝句

小桥流水建瓴声，驴弗前行仆拽行。不似王尊当叱驭，如斯冒险又何营。
题金廷标琵琶行图
作者：弘历
朝代：清

船隐芦洲不见人，四弦风送到江滨。主宾僮仆齐倾耳，写出寻声暗问神。
题金廷标画
作者：弘历
朝代：清
体裁：古风

一川流水两江村，问村何名朱与陈。红船鼓吹方迎婚，醉傧侧弁无礼文。太古犹见民风淳，横溪小舫俯碧沦。左图右史伴閒身，疑是烟波钓叟伦。近桥且舣水之滨，有客牵驴过桥垠。驴怯不度驻足蹲，后驱前挽情入真。此岸绿树盖四邻，老幼男妇都欣欣。担篮而至市蟹民，作恶遇是騃孩群。放篮走迸蟹纷纷，旁行郭索如逃军。众童争攫跋䟛奔，获者喜走失者窘。螯伤足者呱涕痕，蟹翁瞪目徒怒嗔。七情毕写皆得神，顾陆以后今几人。
题金廷标画
作者：弘历
朝代：清
体裁：五言律诗

山峙郁葱然，江流亘大川。夷嵏精舍搆，叠树绿云连。却似滦阳墅，而临秋仲天。寄教粘素壁，待我印当前。
题金廷标画
作者：弘历
朝代：清
体裁：七言绝句

水月中含梅影疏，逋翁两句写无馀。谁知一向深山閟，惨澹精神重晤予。
题金廷标画
作者：弘历
朝代：清
体裁：五言律诗

碧巘吹箫坐，真仙共作陪。含风柏籁和，隔谷岭云开。心与音如水，身将境绝埃。虚无凝眺处，疑有紫鸾来。
题金廷标画
作者：弘历
朝代：清
体裁：古风

落千丈之飞瀑，迸万变之骇波。倚怪松之硉矹，临绝涧之嵯峨。是巢许乎，是夷齐乎，乃能乐此岩阿。耳目所食，色声胥空。相商一晌，孰异孰同。携杖童子聊自得，较量付之之二翁。
题金廷标画
作者：弘历
朝代：清
体裁：古风

谁家亭榭真延凉，足山足水足倘徉。迎风祗觉竹籁爽，过雨如闻荷气香。主翁绳榻恣盘礴，童子适适各寻乐。楼里何人意不尽，绿柳红栏下珠箔。鹤鸣鱼戏真性存，有台有沼有植援。不拟白傅履道坊，定是温公独乐园。温公独乐乐岂独，白傅履道道亦履。老安少怀我所廑，触目赏心喜题此。
题金廷标画
作者：弘历
朝代：清
体裁：七言绝句

跣足科头书在手，罢钓扁舟舣绿柳。清音山水似涎溪，伊人可是陵阳否。
题金廷标画 其一 渔
作者：弘历
朝代：清
体裁：七言绝句

不教篾舫换柴扉，团聚常看妇子围。桤岸系船群晒网，盘餐喜有鳜鱼肥。
题金廷标画 其三 耕
作者：弘历
朝代：清
体裁：七言绝句

挥汗耘田日正长，偷閒小睡午阴凉。梦还不涉邯郸境，也祗殷勤较雨旸。
题金廷标画 其二 樵
作者：弘历
朝代：清
体裁：七言绝句

山头薪负过溪滨，担卖无过左近邻。何必道中呕且读，报妻终不学吴人。
题金廷标画 其四 读
作者：弘历
朝代：清
体裁：七言绝句

三家村里古风存，白首田翁自课孙。耕织相安王道具，宁须时务细陈论。
题金廷标画·其一
作者：弘历
朝代：清
体裁：七言绝句

农贾缁黄共一舟，随波何碍与为浮。岸傍别有招呼者，似问侬当得渡不。
题金廷标画·其一
作者：弘历
朝代：清
体裁：七言绝句

水阁曝书芸帙开，奚奴延望小徘徊。船头更有招呼者，为报主人载鹤来。
题金廷标画·其二
作者：弘历
朝代：清
体裁：七言绝句

山将欲雨水先波，景可行看事可哦。便是画家工别裁，等閒不较法如何。
题金廷标画·其二
作者：弘历
朝代：清
体裁：七言绝句

薄暮行人急问舟，天边霞脚落波浮。画图省识邶风趣，筏喻因缘亦解不。
题金廷标画人物
作者：弘历
朝代：清
体裁：七言绝句

瞽目先生小说流，稗官敲钵唱街头。村翁里妇扶携听，傥为欢欣傥为愁。
题金廷标画仙山楼阁·其一
作者：弘历
朝代：清
体裁：七言绝句

观耸琳琅洲凤麟，蕊珠丛下会群真。底须更检神仙传，一例丹台注籍人。
题金廷标画仙山楼阁·其三
作者：弘历
朝代：清
体裁：七言绝句

界道琉璃禹步移，瑶华琪树郁参差。遣将瑞鹤凌空去，玉检银题定寄谁。
题金廷标画仙山楼阁·其二
作者：弘历
朝代：清
体裁：七言绝句

荡影虚无曳綵虹，凭栏意与海天空。欺人漫自称清浅，一笑千春俯八鸿。
题金廷标画仙山楼阁·其四
作者：弘历
朝代：清
体裁：七言绝句

解得江山煮半铛，长生妙诀合无生。笑他痴念延年者，隔岸惟应渴望瀛。
题金廷标画八帧 其一 渔舟
作者：弘历
朝代：清
体裁：五言绝句

泊舟危壁下，伸臂探滮涆。获珠畀丈人，定将取石锻。
题金廷标画八帧 其七 书课
作者：弘历
朝代：清
体裁：五言绝句

衡石较芸编，工夫课多少。虽曰效祖龙，清浊殊了了。
题金廷标画八帧 其三 水车
作者：弘历
朝代：清
体裁：五言绝句

春陇待灌溉，水车踏联络。本是无机心，那虑汉阴薄。
题金廷标画八帧 其二 樵径
作者：弘历
朝代：清
体裁：五言绝句

担柴缘曲径，石磴耸迤逦。买臣热中人，是固非所拟。
题金廷标画八帧 其五 抚琴
作者：弘历
朝代：清
体裁：五言绝句

独坐崇岩巅，膝上横琴抚。飞雁落平沙，妙合曲中谱。
题金廷标画八帧 其八 横笺
作者：弘历
朝代：清
体裁：五言绝句

横笺复把笔，童子持梅进。欲画抑欲书，总可为春信。
题金廷标画八帧 其六 款鹤
作者：弘历
朝代：清
体裁：五言绝句

胎仙伴朝夕，岂曰无佳宾。忆在云龙际，神会张山人。
题金廷标画八帧 其四 夜读
作者：弘历
朝代：清
体裁：五言绝句

梧月栉银云，展书汲古芬。乐此清宵景，非学陆佃勤。
题金廷标画册 其一 牧笛
作者：弘历
朝代：清
体裁：七言律诗

长林丰草带清江，牛背閒嬉牧竖双。鼓掌拍来如按板，哆唇吹去不成腔。那知饥牯拖犁慢，似会忘蹄并兔降。苗稼犯人则何有，且看露地任摐摐。
题金廷标画册 其三 旅蹇
作者：弘历
朝代：清
体裁：七言律诗

枫丹云白问程天，弗校途中孰后先。一幅画斯为旅矣，三人行必有师焉。鸡鸣茅店应才别，驴背石桥夫岂然。却笑蹇犹费牵策，忽忘身被利名牵。
题金廷标画册 其二 观瀑
作者：弘历
朝代：清
体裁：七言律诗

倚石居然二老者，溪边蓦地偶相逢。飞来白水若振鹭，横入苍松状舞龙。指似已拈形以上，望中欲觅色无从。得神去韵应如是，法契南宗最上宗。
题金廷标画册 其四 玩梅
作者：弘历
朝代：清
体裁：七言律诗

茅屋风清腊欲残，梅花开未倚窗看。瓷瓶永冻不禁插，铁干雪消且任攒。若有若无香世界，非仙非俗古衣冠。奚童避去围炉火，祗个先生独耐寒。
题金廷标画叠前韵
作者：弘历
朝代：清
体裁：五言律诗

画境两疑然，精神会一川。开窗山宛似，题句韵还连。树叠苍茫岭，云澄碧落天。丹青本无翼，到此讶居前。
题金廷标画清溪渔艇
作者：弘历
朝代：清
体裁：七言绝句

澄潭张网集渔人，子美诗情独得神。古屋数间桤林下，定知家在蜀江滨。
题金廷标留带图东坡玉带既贮之以檀匣复为锦囊什袭用示珍重白绫里命金廷标为图因成是作题之
作者：弘历
朝代：清
体裁：七言绝句

爱带都缘为爱人，言之不足命传神。恍如坡印视予笑，笑是居然未离尘。
题金廷标种竹图
作者：弘历
朝代：清
体裁：七言律诗

倚窗逸士意扬扬，指点奚僮种碧篁。移近溪边水清浅，漏来檐际月昏黄。料量时节刚逢伏，等度高低为纳凉。即景本教粘素壁，装池今合作珍藏。
题金廷标纨扇画景 其一 玩荷
作者：弘历
朝代：清
体裁：七言绝句

倚柳溪边俯玩莲，清香净色弗誇妍。设如碧水拟洛浦，孰是宓妃评并肩。
题金廷标纨扇画景 其二 观桐
作者：弘历
朝代：清
体裁：七言绝句

閒院忽飘一叶桐，不知何处至秋风。阿香顾谓须拾取，纨扇诗情默忖中。
题金廷标罱泥图
作者：弘历
朝代：清
体裁：古风

廷标内廷昔供奉，画幅粘壁随处有。罱泥之图兹始看，则以兹屋弗到久。村民挐舟各罱泥，用之粪田利斯厚。河去其淤田受肥，一举两得事非偶。佳哉民自为生计，勤劬劳苦所甘受。遂命装潢弆石渠，工执艺谏诚堪取。
题金廷标群婴斗草图
作者：弘历
朝代：清
体裁：七言绝句

垂杨奇石草芊萋，红绿倾篮斗贾低。赤子之心爱生意，名言那识有濂溪。
题金廷标花卉
作者：弘历
朝代：清
体裁：七言绝句

画苑昔年供奉人，寻常粘壁那知珍。即今逢每装而弆，当面失之自惹嚬。
题金廷标负担图
作者：弘历
朝代：清
体裁：七言绝句

负担归来独叩门，家人秉烛启黄昏。较诸贫见弃翁子，相敬高风有足论。
题金廷标醉八仙图
作者：弘历
朝代：清
体裁：七言律诗

或有唐臣或汉臣，忘年友聚翠嶙峋。仙同子美歌七字，名换知章辈八人。世外烟花付荏苒，壶中怀抱寄清醇。蓬瀛天地瞢腾阅，绝胜沅湘独醒伦。
题金廷标醉菊图
作者：弘历
朝代：清
体裁：五言排律

菊节忽已过，传来醉菊图。重儓缘素景，别契是神枢。埏埴商颜数，淋漓彭泽模。科头倚客背，箕踞厌僧趺。瓶罄凭而寐，花香嗅以欨。看山半酩者，应惭独醒夫。
题金廷标采药图·其一
作者：弘历
朝代：清
体裁：七言绝句

是谁采药地行仙，一足攀藤一踏肩。擎立者呼谓珍重，恐防失跌落重渊。
题金廷标采药图·其二
作者：弘历
朝代：清
体裁：七言绝句

手扪肩耸向危峦，似此求仙亦大难。画者解留画外意，秦皇汉武未曾看。
题金廷标闻喜图
作者：弘历
朝代：清
体裁：七言绝句

古语徒称曰闻喜，心悬犹在大河濆。山人无虑闻何喜，白眼看他乾鹊群。
题金廷标雪中三友
作者：弘历
朝代：清
体裁：七言律诗

梅根与石互模糊，入雪松梢有若无。红是珊而珠隐现，碧为瓐也佩萦纡。神来规矩准绳外，意寓多闻直谅乎。可惜斯人成古画，徒珍过后自嗤吾。
题金廷标雪梅高士图
作者：弘历
朝代：清
体裁：七言绝句

抱膝铺笺石室深，红梅白雪称幽吟。谁知高士畅怀际，拥帚蛮僮冷不禁。
题金昆等所绘庆丰图
作者：弘历
朝代：清
体裁：五言律诗

午夜月轮团，皇都万景攒。玉楼延漏永，火树夺春寒。香米蛆儿泛，银筝赵女弹。可誇丰豫象，只合画中看。
题金版贞观政要
作者：弘历
朝代：清
体裁：七言律诗

好名曾昔议文皇，三代下名好亦藏。言不以人废如是，书原同帝范之蘉。吴兢采辑质文备，梁肃锓行劝戒详。几度披芸钦古鉴，宁徒玩纸墨精良。
题金粟笺
作者：弘历
朝代：清
体裁：七言律诗

蔡左徒曾纪传闻，晋唐一片拟卿云。铺笺见此代犹宋，试笔惭他鹅换群。蒸栗底须誇玉色，青莲仍自隐经文。用之不竭非奇事，金粟如来善化云。
题金铉白鸥话旧图
作者：弘历
朝代：清
体裁：七言绝句

回峰合沓隔尘界，古木槎枒荫夏寒。著个危亭筠堰畔，祗宜静者结金兰。
题鉴古堂
作者：弘历
朝代：清
体裁：古风

与居岂非今，与稽岂非古。书斋罗缥缃，开卷益有补。儒生脩一身，君人治六宇。小大系迥殊，抚此遑宁处。
题鉴古堂
作者：弘历
朝代：清
体裁：五言律诗

到处有书堂，堂中富缥缃。讵图资海览，要在守天常。治乱千秋列，旰宵一意蘉。固云宜鉴古，鉴已益徬徨。
题鉴古堂
作者：弘历
朝代：清
体裁：五言律诗

檐楣标鉴古，鉴古意聊论。讵玩豹奴帖，非珍虢叔尊。缥缃足神往，劝诫在思存。义府真堪乐，休言众妙门。
题鉴古堂
作者：弘历
朝代：清
体裁：五言律诗

紫光宴藩部，惠远意弥深。外备犹须待，馀閒此试临。芸编翻未暇，藻笔掞堪吟。鉴实明陈古，勤惟励自今。
题鉴始斋
作者：弘历
朝代：清
体裁：五言律诗

万壑松风侧，三间别室居。颜之曰鉴始，意乃在箴予。有望皆如画，无閒可读书。纪年兹五十，成者竟奚如。
题鉴始斋
作者：弘历
朝代：清
体裁：七言绝句

万法诚谁是不迁，斋题鉴始尚依然。幼龄十二承恩处，瞥眼流阴六十年。
题鉴始斋
作者：弘历
朝代：清
体裁：五言律诗

书斋额鉴始，鉴始意何存。幼岁栖迟处，耄年俯仰原。光阴迅一瞬，惭愧懒多言。示政孜孜意，恐孤皇祖恩。
题鉴始斋
作者：弘历
朝代：清
体裁：五言律诗

即今每抚席，鉴始向颜斋。旬二承恩者，八三莅政排。修身励无忝，出治恐成乖。百里半九十，名言常在怀。
题鉴始斋
作者：弘历
朝代：清
体裁：五言律诗

松风万壑凉，曰有读书堂。绝胜閒花草，依然昔缥缃。慎终念惟厥，无水监于当。思义顾名处，初心宁敢忘。
题鉴始斋
作者：弘历
朝代：清
体裁：五言律诗

鉴始颜斋额，兴予忆旧长。含饴沭恩渥，舞象课书蘉。望七今同岁，当秋偶自伤。息肩兹尚未，不息曰惟强。
题鉴空楼
作者：弘历
朝代：清
体裁：古风

半亩天池岭表渟，三间山楼池上横。春风动籁契幽韵，秋月入影为佳朋。无过缀景费尔许，笑我十年馀未登。今朝馀暇试登偶，一鉴开奁映虚牖。佳哉此鉴真无心，物来彼自呈妍丑，鉴人于我夫何有。
题鉴空楼
作者：弘历
朝代：清
体裁：古风

鉴空具二义，而皆宜深思。一曰鉴本空，其中无物置。一曰空入鉴，合相无物累。鉴非能已佳，空非所尤邃。东坡诠其要，云受万物备。
题鉴远堂
作者：弘历
朝代：清
体裁：古风

敕政既已毕，书屋别讨源。轻云复爽风，昆明景可论。肩舆过石桥，旧有溪堂存。窗俯碧琉璃，潋滟波微翻。循名思责实，宁因玩潺湲。近或有所蔽，鉴远岂易言。
题鉴远堂
作者：弘历
朝代：清
体裁：七言绝句

窗含漭沆碧湖虚，云影山光总鉴诸。万顷烟波出拟议，一心四海远何如。
题鉴远堂
作者：弘历
朝代：清
体裁：古风

问安视事毕，湖上图游暂。石桥过垂虹，鲸波漪潋滟。书堂临平湖，小憩骋清瞰。极目豁茗邈，因心惬恬憺。对物有馀思，返已无穷惭。近尚艰周知，远岂易云鉴。
题鉴远堂
作者：弘历
朝代：清
体裁：七言律诗

香山将欲驻三日，前苑因之诣诘朝。必告喜瞻体康健，敕几仍戒意逍遥。膳传牍览聊斯憩，波态烟光任彼撩。题额两言曰鉴远，远宁易鉴式心劭。
题钓鱼台
作者：弘历
朝代：清
体裁：七言律诗

下乡寄食缺晨炊，旦旦淮阴理钓丝。漂母何曾期报重，滕公幸得悦言奇。挺身岂是过人量，出跨宁殊进履时。长笑泰山墩尚在，万家可置竟奚为。
题钓鱼台
作者：弘历
朝代：清
体裁：七言律诗

洴澼絖人识俊雄，偶然一饭济涂穷。丛祠不断故乡火，冻浦犹存沉钓风。奚异三千六百轴，输他济北谷城翁。淮阴生死由巾帼，是始须知以是终。
题钱维城临董其昌九如图
作者：弘历
朝代：清
体裁：七言绝句

天保答君小雅哦，六章遂以九如歌。侍臣岂啻祝釐颂，寓物由来规亦多。
题钱维城九秋图 其一 秋海棠
作者：弘历
朝代：清
体裁：七言绝句

态与小名定不差，马嵬坡下断肠花。临风仍似恨瓶史，侍婢如何判郑家。
题钱维城九秋图 其七 金桂
作者：弘历
朝代：清
体裁：七言绝句

粟想芳蕤金想黄，西风常与逐蜂狂。谁知一种江南卉，也做中秋塞北香。
题钱维城九秋图 其三 秋葵
作者：弘历
朝代：清
体裁：七言绝句

蕊擎火齐瓣裁金，那说西风凉不禁。自有丹心称向日，阳光照处却无心。
题钱维城九秋图 其九 翠桃
作者：弘历
朝代：清
体裁：七言绝句

度索宁无草本花，彩霞幻作翠为霞。漫言枝上缺秋实，意寓倾阳亦可嘉。
题钱维城九秋图 其二 紫茉莉
作者：弘历
朝代：清
体裁：七言绝句

艳葩繁叶护苔墙，茉莉应输时世妆。独有一般怀慊处，谁知衣紫反无香。
题钱维城九秋图 其五 洋菊
作者：弘历
朝代：清
体裁：七言绝句

一例秋芳种益杂，出奇竞胜态姗兮。虽然得与东篱并，陶令何曾识海西。
题钱维城九秋图 其八 紫木槿
作者：弘历
朝代：清
体裁：七言绝句

五月开花至九月，番番绽朵不妨秋。无心学取长生术，却是卉中寿者流。
题钱维城九秋图 其六 玉簪
作者：弘历
朝代：清
体裁：七言绝句

声价非高品自洁，幽香净色护墙阴。东村尽有效颦者，也解摘来头上簪。
题钱维城九秋图 其四 剪秋罗
作者：弘历
朝代：清
体裁：七言绝句

绿叶已看当夏发，红葩惟是到秋开。此花解识时寒暖，应节轻罗早剪裁。
题钱维城云岩听瀑
作者：弘历
朝代：清
体裁：七言绝句

万仞崇山百道泉，竖摐横洒众音潺。山为静也泉为动，动自静生理固然。
题钱维城五君子图
作者：弘历
朝代：清
体裁：七言律诗

寓五以图格依旧，由京而塞见如新。松和岩柏自从古，梅与水仙未睹春。气合言兰成雅契，神传貌玉本佳宾。底须君子徵名姓，却蹈刻舟求剑伦。
题钱维城五君子图
作者：弘历
朝代：清
体裁：七言绝句

松柏水仙梅与筠，天然结契意相亲。比方君子斯多矣，独想虞廷臣五人。
题钱维城仿古册 其一 林坞幽居
作者：弘历
朝代：清
体裁：七言绝句

山势萦回林坞幽，结茅于世复何求。乐饥个里宜谁是，宜是薛方周党流。
题钱维城仿古册 其七 荻洲远翠
作者：弘历
朝代：清
体裁：七言绝句

荻芦花欲作萧萧，翠色林峦尚见遥。悟得菀先枯亦早，卬须舟子任招招。
题钱维城仿古册 其三 遥峰塔影
作者：弘历
朝代：清
体裁：七言绝句

山村水郭相回薄，林霭溪烟接郁盘。仿佛春朝过木渎，灵岩窣堵见云端。
题钱维城仿古册 其九 霜林绚锦
作者：弘历
朝代：清
体裁：七言绝句

叠树含霜深浅红，谁能尚锦问天公。精蓝却辟攒丛处，不藉翻经悟色空。
题钱维城仿古册 其二 春浦飞帆
作者：弘历
朝代：清
体裁：七言绝句

山顶红楼谁纵目，飞帆历历见其间。漫言此逸彼忙者，下水顺风想亦閒。
题钱维城仿古册 其五 绣壁悬流
作者：弘历
朝代：清
体裁：七言绝句

绣壁谁为杂组丝，悬流素练就中披。似嫌紫绿纷呈采，淘洗铅华有藉斯。
题钱维城仿古册 其八 晴虹跨涧
作者：弘历
朝代：清
体裁：七言绝句

亘浦长桥界镜空，忽疑天际落晴虹。个间设使青莲遇，应独临风怀谢公。
题钱维城仿古册 其六 叠嶂虚亭
作者：弘历
朝代：清
体裁：七言绝句

径指万松陟翠嵤，回看崖顶一虚亭。向游景况分明是，祇觉移来蒲幅青。
题钱维城仿古册 其十 烟坡雁起
作者：弘历
朝代：清
体裁：七言绝句

石濑沙坡烟欲消，夜深飞雁响嘹嘹。底缘懒向滩头宿，路指衡阳近不遥。
题钱维城仿古册 其十一 松云萧寺
作者：弘历
朝代：清
体裁：七言绝句

松矗云头云脚松，花宫静锁玉芙蓉。空庭底事无僧侣，闭户安禅制毒龙。
题钱维城仿古册 其十二 岚墅瑶屏
作者：弘历
朝代：清
体裁：七言绝句

墅似辋川客过桥，几曾裴迪致书招。雪溪粉本从谁得，峙背屏风展玉瑶。
题钱维城仿古册 其四 溪桥策蹇
作者：弘历
朝代：清
体裁：七言绝句

急流陵涧势滔滔，木架危桥窄且高。不是王尊当叱驭，何须驴背此担劳。
题钱维城借山斋图
作者：弘历
朝代：清
体裁：七言绝句

林泉印證真亲切，秀丽从来说虎邱。四海为家兹外苑，凭临不拟借山游。
题钱维城冬景山水十二页 其一 寒林溪阁
作者：弘历
朝代：清
体裁：七言绝句

时节饯秋初破冬，殷红剩绿尚重重。溪风敞阁浑无碍，坐爱寒林酿雪容。
题钱维城冬景山水十二页 其七 乔柯飞雁
作者：弘历
朝代：清
体裁：七言绝句

乔柯无叶有风声，人字南飞戛戛鸣。应是衡阳归去晚，不辞晓夜䟎前程。
题钱维城冬景山水十二页 其三 松坞临流
作者：弘历
朝代：清
体裁：七言绝句

松泉石上落层层，便入平湖未作冰。独立厜㕒人似鹤，心于云外托飞腾。
题钱维城冬景山水十二页 其九 岩泉结屋
作者：弘历
朝代：清
体裁：七言绝句

诛茅林下可从容，林叶全凋见远峰。疑是齐人年十二，学书时节恰三冬。
题钱维城冬景山水十二页 其二 茭塘野渡
作者：弘历
朝代：清
体裁：七言绝句

鲤鱼风过浦茭苍，渺渺烟波渡野航。不是宣和刘寀画，戏深浮广亦相忘。
题钱维城冬景山水十二页 其五 幽亭悬磴
作者：弘历
朝代：清
体裁：七言绝句

临崖亭子翼如飞，磴道岧峣盘翠微。试问谁宜登策杖，是惟许振太冲衣。
题钱维城冬景山水十二页 其八 峭壁鸣湍
作者：弘历
朝代：清
体裁：七言绝句

硉矹云岩不计层，迥巅峣榭可吟凭。飞流赴涧声輣轧，半是寒泉半是冰。
题钱维城冬景山水十二页 其六 苍崖雪意
作者：弘历
朝代：清
体裁：七言绝句

栖迷烟景黯嵚崎，正是寒云作雪时。忽忆向年吟五字，小图略得我心期。
题钱维城冬景山水十二页 其十 松坪萧寺
作者：弘历
朝代：清
体裁：七言绝句

叶落千林峰露姿，野坪惟剩绿松枝。寺门不见僧来往，煨芋寒垆结制时。
题钱维城冬景山水十二页 其十一 扁舟独钓
作者：弘历
朝代：清
体裁：七言绝句

孤舟蓑笠者伊谁，志不在鱼上钓丝。满目寒江无雪意，精神却写柳州诗。
题钱维城冬景山水十二页 其十二 林亭晴雪
作者：弘历
朝代：清
体裁：七言绝句

草亭四柱冻江滨，雪后岩蹊迥绝人。纵是林光晃晴色，远山犹积玉为皴。
题钱维城冬景山水十二页 其四 古木盘鸦
作者：弘历
朝代：清
体裁：七言绝句

几间茅屋锁槎枒，三径应开蒋诩家。鼓吹早知谢蛙部，哑哑声喜噪归鸦。
题钱维城南山瑞霭图
作者：弘历
朝代：清
体裁：五言律诗

高士科头坐，皓然冰雪颜。面前峰岞崿，足底涧潺湲。世事曾无系，画长好是閒。东篱不同采，亦复见南山。
题钱维城四季山水花卉册 其一 晴湖晓泛
作者：弘历
朝代：清
体裁：七言绝句

南国艰逢春日晴，晓曦影烘漾舟行。趣如留客张长史，却亦沾衣湿润生。
题钱维城四季山水花卉册 其七 桃溪一曲
作者：弘历
朝代：清
体裁：七言绝句

红桃绿柳一溪春，潋滟轻漪到岸唇。独上高楼凝睇者，依稀犹是避秦人。
题钱维城四季山水花卉册 其三 花坞青帘
作者：弘历
朝代：清
体裁：七言绝句

柳烟那管禁烟时，杏墅斜看飏酒旗。不藉牧童遥指告，精神活脱紫薇诗。
题钱维城四季山水花卉册 其三十 蓝雀、缠枝牡丹
作者：弘历
朝代：清
体裁：七言绝句

一身双翼态翩翾，秋鼠姑争春埭妍。便是蔓枝善攀附，高飞小雀不教缠。
题钱维城四季山水花卉册 其三十一 虚亭迎爽
作者：弘历
朝代：清
体裁：七言绝句

虚亭袖手古先生，坐爱宜人爽气迎。已是欧阳成绝唱，重儓底更赋秋声。
题钱维城四季山水花卉册 其三十七 疏树归鸦
作者：弘历
朝代：清
体裁：七言绝句

林叶冬来已渐稀，归鸦绕树匝三飞。黄昏犹是蔽身宿，却胜阿瞒无可依。
题钱维城四季山水花卉册 其三十三 枫林激涧
作者：弘历
朝代：清
体裁：七言绝句

涧口枫林霜染曾，飞流激石护层层。落来叶是桃花色，疑有渔人认武陵。
题钱维城四季山水花卉册 其三十九 石泉萝洞
作者：弘历
朝代：清
体裁：七言绝句

洞口飞泉一道斜，是谁汎汎小舟拿。藤萝石上依然在，祇欠洲前芦荻花。
题钱维城四季山水花卉册 其三十二 金桂、剪秋罗
作者：弘历
朝代：清
体裁：七言绝句

折枝赋色任挥毫，品自犁然低与高。幽壑弥年终保节，剪罗那屑著红袍。
题钱维城四季山水花卉册 其三十五 野塘菱唱
作者：弘历
朝代：清
体裁：七言绝句

波面秋风菱熟时，小舟歌唱共搴斯。傲他六月采莲者，花实其间品有差。
题钱维城四季山水花卉册 其三十八 芙蓉
作者：弘历
朝代：清
体裁：七言绝句

拒霜因可入初冬，袅袅芳姿照浦秾。回顾水华似相傲，耐寒还属木芙蓉。
题钱维城四季山水花卉册 其三十六 秋海棠
作者：弘历
朝代：清
体裁：七言绝句

卉中两字占风流，木本春开草本秋。不是挂题杜工部，厌他柔里更为柔。
题钱维城四季山水花卉册 其三十四 菊
作者：弘历
朝代：清
体裁：七言绝句

白麝紫霞相映扶，黄花此日不为孤。幅中未许他芳厕，秋卉堪应并者无。
题钱维城四季山水花卉册 其九 萝磴盘云
作者：弘历
朝代：清
体裁：七言绝句

中峰巀嶭自居尊，渌水回川曲抱原。萝磴千盘落虚籁，冷冷还似啸苏门。
题钱维城四季山水花卉册 其二 杏
作者：弘历
朝代：清
体裁：七言绝句

五出冰姿颇似梅，因风惜欠暗香来。仍烦磐石依根压，乃得芳花特盛开。
题钱维城四季山水花卉册 其二十 荷、茉莉
作者：弘历
朝代：清
体裁：七言绝句

水陆巧成荟萃芳，或为雪袂或霞裳。但教品契净真处，底较红香与白香。
题钱维城四季山水花卉册 其二十一 茅屋归渔
作者：弘历
朝代：清
体裁：七言绝句

前江捕得玉花鲈，携网归来步栈途。底事山居弗水宿，应缘厌听鸟相呼。
题钱维城四季山水花卉册 其二十七 渔汀帆影
作者：弘历
朝代：清
体裁：七言绝句

张帆落网捕鱼腥，宛转南沽与北汀。漫拟长江浮巨舰，利名心盛去无停。
题钱维城四季山水花卉册 其二十三 四山欲雨
作者：弘历
朝代：清
体裁：七言绝句

云幕四山卒不开，须臾挟雨有风来。许浑诗与米颠画，小幅居然活脱胎。
题钱维城四季山水花卉册 其二十九 翠嶂仙庐
作者：弘历
朝代：清
体裁：七言绝句

仙山楼阁若飞翔，尚有丹垆云里藏。术授鍊形定谁氏，甄栖真遇许元阳。
题钱维城四季山水花卉册 其二十二 凌霄
作者：弘历
朝代：清
体裁：七言绝句

宵雅苕华早著名，随风飘飏自敷荣。笑伊纵有凌霄志，不附他柯总不成。
题钱维城四季山水花卉册 其二十五 岩馆停云
作者：弘历
朝代：清
体裁：七言绝句

云看面对复眼底，平处搆成岩馆閒。试问伊谁卜居者，了知人合号衡山。
题钱维城四季山水花卉册 其二十八 建兰、夹竹桃
作者：弘历
朝代：清
体裁：七言绝句

夹竹桃开傍建兰，幽香娇艳各分坛。一般都是岭南卉，底事人殊贵贱看。
题钱维城四季山水花卉册 其二十六 凤仙
作者：弘历
朝代：清
体裁：七言绝句

花开五色逞鲜妍，小草临风态自翩。设向谱中比兰蕙，便教题凤亦应然。
题钱维城四季山水花卉册 其二十四 晚香玉、紫茉莉
作者：弘历
朝代：清
体裁：七言绝句

衣白人为衣紫僧，色香都忘所兮能。传神应是醉于史，每寓龙门合传曾。
题钱维城四季山水花卉册 其五 东畬新绿
作者：弘历
朝代：清
体裁：七言绝句

鳞塍翠剡刺春漪，荷锸农人喜自知。归去来思彭泽叟，恰当有事命车时。
题钱维城四季山水花卉册 其八 碧桃、诸葛菜
作者：弘历
朝代：清
体裁：七言绝句

桃花红嫩菜花蓝，幅里相形正好参。西子病颦里妇效，丑妍何用更深谈。
题钱维城四季山水花卉册 其六 朱藤
作者：弘历
朝代：清
体裁：七言绝句

翩翻绿叶覆朱蕤，一任东风左右吹。厎事垂垂艰施上，细看未写老松枝。
题钱维城四季山水花卉册 其十 鱼儿牡丹、蒲公英
作者：弘历
朝代：清
体裁：七言绝句

野草閒花各弄芳，但言其色不言香。却如一个金盘里，置得双鱼供客尝。
题钱维城四季山水花卉册 其十一 山墅清妍
作者：弘历
朝代：清
体裁：七言绝句

溪桥策杖自婆娑，问景因之过野河。底识山光近首夏，红姿已让绿情多。
题钱维城四季山水花卉册 其十七 荷香曲榭
作者：弘历
朝代：清
体裁：七言绝句

红霞缛以绿云铺，倚榭人将作说乎。我恰展图思景概，无端飞兴到西湖。
题钱维城四季山水花卉册 其十三 灌木回溪
作者：弘历
朝代：清
体裁：七言绝句

溪上人家灌木丛，浓阴蔽日却延风。卜居者定为谁氏，隐鹿门山庞德公。
题钱维城四季山水花卉册 其十九 竹深茗话
作者：弘历
朝代：清
体裁：七言绝句

留客相将茗碗持，竹深亦是纳凉时。三唐试一评甲乙，磬折应为老杜诗。
题钱维城四季山水花卉册 其十二 红白杜鹃
作者：弘历
朝代：清
体裁：七言绝句

五色之中取两色，春风拂干各开齐。设如蜀帝相比拟，一则啼时一未啼。
题钱维城四季山水花卉册 其十五 林扉涧筑
作者：弘历
朝代：清
体裁：七言绝句

密林权当作扉横，屋下流泉入耳清。欲笑孔圭未免俗，仍誇鼓吹是蛙声。
题钱维城四季山水花卉册 其十八 淡竹、山丹
作者：弘历
朝代：清
体裁：七言绝句

鸭脚叶青偏冒竹，山丹花赭略如萱。世间疑似混真者，岂独群芳有赘言。
题钱维城四季山水花卉册 其十六 卮子
作者：弘历
朝代：清
体裁：七言绝句

轻受薰风近映阑，清香名果副林兰。若方白玉为卮子，合有黄金与作盘。
题钱维城四季山水花卉册 其十四 石榴
作者：弘历
朝代：清
体裁：七言绝句

一例涂林红间黄，赩然映日翕辉煌。无香谩共海棠诮，有实有花是所长。
题钱维城四季山水花卉册 其四 贴梗海棠、李
作者：弘历
朝代：清
体裁：七言绝句

两枝一例斗春晖，或著霞衣或雪衣。谱向嫏嬛寻姓氏，赵家燕瘦太真肥。
题钱维城四季山水花卉册 其四十 水仙、金盏
作者：弘历
朝代：清
体裁：七言绝句

女史观星兆自嘉，净香竞体足风华。故应俯视黄金盏，祗号人间醒酒花。
题钱维城四季山水花卉册 其四十一 寒林水阁
作者：弘历
朝代：清
体裁：七言绝句

山意惟馀枯树攒，云容欲雪涧收湍。溪轩坐者宜青目，但是高人定耐寒。
题钱维城四季山水花卉册 其四十七 群峰积玉
作者：弘历
朝代：清
体裁：七言绝句

一瀑高悬银凿落，四山攒积玉参差。并刀剪水作花后，转语堪诠杜老诗。
题钱维城四季山水花卉册 其四十三 松岩萧寺
作者：弘历
朝代：清
体裁：七言绝句

梵界经楼叠巘间，苍松翠柏锁孱颜。云容欲雪千岩冷，无事高僧静掩关。
题钱维城四季山水花卉册 其四十二 山�
作者：弘历
朝代：清
体裁：七言绝句

不妨叶面擎微雪，雅称花心射晓晖。独恨品题遗陆羽，仍惭色相号杨妃。
题钱维城四季山水花卉册 其四十五 小艇探梅
作者：弘历
朝代：清
体裁：七言绝句

小艇沿溪兴致高，南枝春信屡相遭。还应傲得襄阳孟，何必探寻踏雪劳。
题钱维城四季山水花卉册 其四十八 长春
作者：弘历
朝代：清
体裁：七言绝句

朵开月月映阶唇，带雪披风更可人。须识此花深易理，四时一气贯长春。
题钱维城四季山水花卉册 其四十六 迎春、探春
作者：弘历
朝代：清
体裁：七言绝句

赭英粉萼共争新，不独迎春且探春。大矣乾元善资始，物犹如此况乎人。
题钱维城四季山水花卉册 其四十四 蜡梅、天竺
作者：弘历
朝代：清
体裁：七言绝句

蜡以黏英珊结子，有花有实冒冬荣。惟应罗汉松高见，不屑别传三友名。
题钱维城四季花卉册 其一 梅花
作者：弘历
朝代：清
体裁：七言绝句

春花试问孰宜先，冒雪寒梅春信传。高士美人拟犹失，祗应呼是地行仙。
题钱维城四季花卉册 其七 含笑
作者：弘历
朝代：清
体裁：七言绝句

喜则破颜愁则颦，莫愁宁喜对芳春。若询含笑笑何事，似为当花著句人。
题钱维城四季花卉册 其三 朱藤
作者：弘历
朝代：清
体裁：七言绝句

或依乔树或援架，一例盈盈宝穗垂。莫漫评量无骨力，世间艳物率如斯。
题钱维城四季花卉册 其三十 蓝雀
作者：弘历
朝代：清
体裁：七言绝句

无情无苦有情痴，草卉无心雀有知。开谢适然原自得，比方翼者又何为。
题钱维城四季花卉册 其三十一 锦葵
作者：弘历
朝代：清
体裁：七言绝句

淡紫深红丽蕊繁，开时颇足张秋园。如荍应忆诗人戒，况我所司风化原。
题钱维城四季花卉册 其三十七 长春
作者：弘历
朝代：清
体裁：七言绝句

开花四季号长春，叠出鲜葩月月新。默对芳丛思致语，可当不太费精神。
题钱维城四季花卉册 其三十三 紫茉莉
作者：弘历
朝代：清
体裁：七言绝句

茉莉名同香乃逊，点唇傅面助妆娇。白犹半得梅之色，至紫堪嗤去益遥。
题钱维城四季花卉册 其三十九 枇杷花
作者：弘历
朝代：清
体裁：七言绝句

白花如雪雪中放，竟与梅香让不多。嘉甫一时徵故事，却教诡辨发东坡。
题钱维城四季花卉册 其三十二 万寿菊
作者：弘历
朝代：清
体裁：七言绝句

花大如杯金作色，瀼瀼瑞露湛琼卮。设云拟献南山寿，未识华封尧所辞。
题钱维城四季花卉册 其三十五 菊
作者：弘历
朝代：清
体裁：七言绝句

黄花开矣秋临九，数典东篱作美谈。祗恐渊明应暗笑，被人屡举转难堪。
题钱维城四季花卉册 其三十八 紫兰
作者：弘历
朝代：清
体裁：七言绝句

南开冬季北开夏，月令公评定孰徵。幽客设如为释子，知他应是紫衣僧。
题钱维城四季花卉册 其三十六 芙蓉
作者：弘历
朝代：清
体裁：七言绝句

一株照影碧江滨，不是东家漫学颦。试看盈盈脉脉际，分明当日浣纱人。
题钱维城四季花卉册 其三十四 桂花
作者：弘历
朝代：清
体裁：七言绝句

色香比似此花无，一穗一枝尽不孤。何事白家痴少傅，还思月府种双株。
题钱维城四季花卉册 其九 紫踯躅
作者：弘历
朝代：清
体裁：七言绝句

仙客翩然玉京下，高低红映石岩排。曾闻望帝春深托，不让蜀禽识怨怀。
题钱维城四季花卉册 其二 绛桃
作者：弘历
朝代：清
体裁：七言绝句

杏前梅后绽芳葩，讶看连林羃绛霞。老杜无端议轻薄，似忘诗咏灼其华。
题钱维城四季花卉册 其二十 萱花
作者：弘历
朝代：清
体裁：七言绝句

四季虽花夏独饶，金英焜爓叶飘萧。人心转物岂物转，诗喜尧臣见特超。
题钱维城四季花卉册 其二十一 金银花
作者：弘历
朝代：清
体裁：七言绝句

黄白枝头相间垂，伏硫制汞有灵奇。设如王衍花间立，阿堵应同概屏之。
题钱维城四季花卉册 其二十七 建兰
作者：弘历
朝代：清
体裁：七言绝句

讶似左徒句改常，却看闽峤有奇芳。秋中每共荔支到，熨齿甘输扑鼻香。
题钱维城四季花卉册 其二十三 滴滴金
作者：弘历
朝代：清
体裁：七言绝句

点注谁教金滴滴，可能实用济单贫。黄花便是开如菊，知定难欺栗里人。
题钱维城四季花卉册 其二十九 秋海棠
作者：弘历
朝代：清
体裁：七言绝句

木根草本不同流，谁把杨妃判与秋。似是乐天露消息，依然委地玉搔头。
题钱维城四季花卉册 其二十二 茉莉
作者：弘历
朝代：清
体裁：七言绝句

明珠朵似蚌呈胎，香与色都不让梅。底事犁然判高下，为他弗向雪中开。
题钱维城四季花卉册 其二十五 秋葵
作者：弘历
朝代：清
体裁：七言绝句

秋葵朝夕解倾阳，宗奭明言别种详。若说蜀中黄者是，其人拟合子瞻当。
题钱维城四季花卉册 其二十八 秋纱
作者：弘历
朝代：清
体裁：七言绝句

砌角墙边趣最殊，盈盈常湛露华濡。香闺省识秋风到，预剪红纱制五铢。
题钱维城四季花卉册 其二十六 紫薇
作者：弘历
朝代：清
体裁：七言绝句

秾姿轻态缀枝斜，舞学惊鸿披晕霞。何事中书竟改号，唐家人物忒耽花。
题钱维城四季花卉册 其二十四 凌霄
作者：弘历
朝代：清
体裁：七言绝句

翠蔓朱华袅袅柔，陆离摇曳足风流。饶伊纵有凌霄志，不附乔柯叹末由。
题钱维城四季花卉册 其五 刺蘼
作者：弘历
朝代：清
体裁：七言绝句

状似玫瑰色正黄，灌生墙角与阶傍。底訾钩锯艰搴秀，卫足宁输葵擅长。
题钱维城四季花卉册 其八 金雀
作者：弘历
朝代：清
体裁：七言绝句

袅袅枝头若不胜，轻风披拂俨飞腾。六根虽具无用处，此是如来最上乘。
题钱维城四季花卉册 其六 绣毬
作者：弘历
朝代：清
体裁：七言绝句

团团簇簇是谁为，百琲攒成一颗奇。设使抛毬参舍利，千红万紫莫如斯。
题钱维城四季花卉册 其十 芍药
作者：弘历
朝代：清
体裁：七言绝句

祗以冶容称婥约，不妨没骨倚阑干。身名早入风人咏，何事花王让牡丹。
题钱维城四季花卉册 其十一 玫瑰
作者：弘历
朝代：清
体裁：七言绝句

火齐为花麝作香，枝头红日射焜煌。嵩山碧朵天台白，赋色何曾定有常。
题钱维城四季花卉册 其十七 石榴
作者：弘历
朝代：清
体裁：七言绝句

似灯花不垂蜡泪，曰火木非成炭灰。已觉桃源失著相，东山何事又重儓。
题钱维城四季花卉册 其十三 渥丹
作者：弘历
朝代：清
体裁：七言绝句

无须千叶炫淮扬，六瓣连殊也自芳。设使泽颜拟君子，终南还切戒秦襄。
题钱维城四季花卉册 其十九 柳穿鱼
作者：弘历
朝代：清
体裁：七言绝句

粉红花穗似赪鱼，叶若垂杨上贯诸。缘木谁云求不得，便嬛善钓祗虚誉。
题钱维城四季花卉册 其十二 罂粟
作者：弘历
朝代：清
体裁：七言绝句

开到米囊春欲残，不供实用祗供观。笑他罂里虽盛粟，那与贫人作一餐。
题钱维城四季花卉册 其十五 金丝桃
作者：弘历
朝代：清
体裁：七言绝句

疑是拈来示迦舍，花须花瓣染黄金。江南塞北开无间，悟得如来平等心。
题钱维城四季花卉册 其十八 石竹
作者：弘历
朝代：清
体裁：七言绝句

真竹坚贞无石号，花称竹并石为名。莫嫌芳谱失颠倒，万事如斯鲜定评。
题钱维城四季花卉册 其十六 百合花
作者：弘历
朝代：清
体裁：七言绝句

香如百和根百合，郁郁重重结未阑。七佛偈中明说尽，悟因容易解因难。
题钱维城四季花卉册 其十四 翠梅
作者：弘历
朝代：清
体裁：七言绝句

枝头五出翠花开，莫讶无端名窃梅。此际累累青子熟，脆铿牙齿颇同哉。
题钱维城四季花卉册 其四 贴梗海棠
作者：弘历
朝代：清
体裁：七言绝句

朵朵繁开贴梗红，细香可惜欠吹风。分明几尺珊瑚树，如意难挥笑石崇。
题钱维城四季花卉册 其四十 山茶
作者：弘历
朝代：清
体裁：七言绝句

玉茗名因叶类茶，凌风傲雪亸枝斜。琼浆满贮玛瑙碗，分付裴航认莫差。
题钱维城四季花卉册 其四十一 水仙
作者：弘历
朝代：清
体裁：七言绝句

白石边傍绿水隈，玉人□□月明来。淡妆合是江妃称，得号缘何却属梅。
题钱维城四季花卉册 其四十七 迎春
作者：弘历
朝代：清
体裁：七言绝句

探得春来春复迎，花于春亦特多情。谓他不必争时刻，会见栏前红雨并。
题钱维城四季花卉册 其四十三 金盏
作者：弘历
朝代：清
体裁：七言绝句

四时恒见有花开，酒盏偏饶醒酒材。合赠孤山林处士，月明斟满酹寒梅。
题钱维城四季花卉册 其四十二 瑞香
作者：弘历
朝代：清
体裁：七言绝句

麝作轻囊云作窝，柔枝不胜体婆娑。比丘设谓闻香得，应是无端堕睡魔。
题钱维城四季花卉册 其四十五 蜡梅
作者：弘历
朝代：清
体裁：七言绝句

色欠晶明香郁烈，寒英冲腊满枝芳。膻芗问自伊谁始，仿佛其人亦姓黄。
题钱维城四季花卉册 其四十八 雪蕉天竺
作者：弘历
朝代：清
体裁：七言绝句

天竺冬蕉相间斜，珊珠琼叶雪交加。漫嫌看到无花处，白白红红正是花。
题钱维城四季花卉册 其四十六 探春
作者：弘历
朝代：清
体裁：七言绝句

品格丁香颇相似，赢他朔节放花仍。东皇消息谁探得，捷报群芳属尔能。
题钱维城四季花卉册 其四十四 山矾
作者：弘历
朝代：清
体裁：七言绝句

雪为花色晚春妍，伯仲寒梅及水仙。未达黄家比物意，直称冬卉岂其然。
题钱维城四季花卉小册 其一 杏
作者：弘历
朝代：清
体裁：七言绝句

开盛常逢三月春，不无姚冶却无尘。笑他命宴赏花者，那及候农望树人。
题钱维城四季花卉小册 其七 黄蔷薇
作者：弘历
朝代：清
体裁：七言绝句

洞在上虞山以东，秉来正色是黄中。底缘有刺防人采，卫足由来色正同。
题钱维城四季花卉小册 其三 西府海棠
作者：弘历
朝代：清
体裁：七言绝句

谢朓单车赴处开，世间原自鲜全材。花中绝色辞香可，似胜无端望蜀哉。
题钱维城四季花卉小册 其三十 绿萼梅
作者：弘历
朝代：清
体裁：七言绝句

蒂碧梗青跗白花，真看通体足清嘉。素笺岂是羊权宅，却降仙人萼绿华。
题钱维城四季花卉小册 其三十一 宝珠茶
作者：弘历
朝代：清
体裁：七言绝句

灿烂常开密雪中，叶深绿擎朵深红。女夷司艳多神巧，下策宁辞火齐烘。
题钱维城四季花卉小册 其三十二 蜡梅
作者：弘历
朝代：清
体裁：七言绝句

纵云栀蜡实芳蕤，犹胜东郊鞭贾为。四季写花殿以此，人虽去矣寓深思。
题钱维城四季花卉小册 其九 淡竹叶
作者：弘历
朝代：清
体裁：七言绝句

绿叶青葩傍砌幽，扬猗��也风流。漏名花谱厕竹谱，自喜应为君子俦。
题钱维城四季花卉小册 其二 紫藤
作者：弘历
朝代：清
体裁：七言绝句

紫萼垂垂亦自佳，掣风悬露覆庭阶。不教依附乔枝上，作者应缘别寄怀。
题钱维城四季花卉小册 其二十 桂
作者：弘历
朝代：清
体裁：七言绝句

东方比拟早称颜，馥郁惟应馨一山。疑是月中无隙地，故教分子植人间。
题钱维城四季花卉小册 其二十一 剪秋罗
作者：弘历
朝代：清
体裁：七言绝句

金剪红罗玉尺持，汉宫秋到内人知。相将打叠禦寒计，赋扇班姬独搆思。
题钱维城四季花卉小册 其二十七 杨妃茶
作者：弘历
朝代：清
体裁：七言绝句

丰体由来耐冷堪，红醺雪里面微酣。得名应自闺中曰，节度原曾住剑南。
题钱维城四季花卉小册 其二十三 秋海棠
作者：弘历
朝代：清
体裁：七言绝句

淡红几点小墙阴，八月春光耐可寻。洒泪若云传怨女，应须蓦感扩充心。
题钱维城四季花卉小册 其二十九 金盏
作者：弘历
朝代：清
体裁：七言绝句

盏金似矣阙台盘，承酒终于味少酸。小草漫嗤根柢劣，四时开伍桂和兰。
题钱维城四季花卉小册 其二十二 木香菊
作者：弘历
朝代：清
体裁：七言绝句

浅黄开久变淡白，郁烈因之号木香。花谱名难偻指数，合教迷目叹柴桑。
题钱维城四季花卉小册 其二十八 玉蝶梅
作者：弘历
朝代：清
体裁：七言绝句

绝无他色惟白色，纵有青香孰采香。因惜春驹尚迟候，故教幽梦学蒙庄。
题钱维城四季花卉小册 其二十六 水仙
作者：弘历
朝代：清
体裁：七言绝句

不藉清泉与白石，折枝数朵自婵娟。恰如阮郜传真迹，天海浺瀜聚众仙。
题钱维城四季花卉小册 其二十四 万寿菊
作者：弘历
朝代：清
体裁：七言绝句

叶花与菊总无同，色则同黄更带红。谩道姓名漏芳谱，称觥曾是入豳风。
题钱维城四季花卉小册 其五 千叶桃
作者：弘历
朝代：清
体裁：七言绝句

千树桃花千叶开，微之诗里见曾来。尘凡自是无仙骨，刘阮何能得重回。
题钱维城四季花卉小册 其八 鱼儿牡丹
作者：弘历
朝代：清
体裁：七言绝句

花全不似叶微似，何事居然号牡丹。姚魏肯容轻露面，先教鱼信示人看。
题钱维城四季花卉小册 其六 杜鹃
作者：弘历
朝代：清
体裁：七言绝句

杜鹃鸣际杜鹃花，望帝深春托欲差。自是天然丰韵好，盘盂翔凤底为耶。
题钱维城四季花卉小册 其十 菋莉
作者：弘历
朝代：清
体裁：七言绝句

风前月下最难猜，无色有香细细来。荣弗于冬独于夏，可知品第合输梅。
题钱维城四季花卉小册 其十一 石榴
作者：弘历
朝代：清
体裁：七言绝句

红璊花衬绿琼叶，日彩露华相映鲜。海澨山陬开处处，至今谁复忆张骞。
题钱维城四季花卉小册 其十七 木芙蓉
作者：弘历
朝代：清
体裁：七言绝句

水莲开尽木莲开，体异名同莫漫猜。最是秋江夕阳落，晚妆一例照红腮。
题钱维城四季花卉小册 其十三 石竹
作者：弘历
朝代：清
体裁：七言绝句

墙根石角㛹娟者，曰竹而饶艳朵蕤。蓦遇子猷应不识，此君胡乃顿如斯。
题钱维城四季花卉小册 其十九 蓝菊
作者：弘历
朝代：清
体裁：七言绝句

菊谱分来种略赊，色蓝质薄顿珠差。忠如卢奕生子杞，何必区区责草花。
题钱维城四季花卉小册 其十二 金丝桃
作者：弘历
朝代：清
体裁：七言绝句

绥山别种色如金，拈示应从佛国寻。试看一花开五叶，偈传初祖到如今。
题钱维城四季花卉小册 其十五 虞美人
作者：弘历
朝代：清
体裁：七言绝句

风前似折舞腰斜，应曲之言无乃誇。荣辱世间有何定，帐中人作陌头花。
题钱维城四季花卉小册 其十八 凤仙花
作者：弘历
朝代：清
体裁：七言绝句

翘然头翅若飞腾，谁与丹山号浪增。词客喻言无足怪，频吟却笑宋家僧。
题钱维城四季花卉小册 其十六 夹竹桃
作者：弘历
朝代：清
体裁：七言绝句

夏中开可至秋阑，叶竹花桃颇耐看。莫诮岭南来冀北，犹非送暖与偷寒。
题钱维城四季花卉小册 其十四 锦葵
作者：弘历
朝代：清
体裁：七言绝句

繁开淡紫与深红，文采斑然致不同。漫道天方来此种，斯人应未读陈风。
题钱维城四季花卉小册 其四 梨花
作者：弘历
朝代：清
体裁：七言绝句

佳人院落溶溶月，思客情怀冉冉春。一种淡然相伴处，不怡神亦定伤神。
题钱维城四季花卉小册·其二十五
作者：弘历
朝代：清
体裁：七言绝句

梅中奇品称重叶，红瓣其须复簇黄。寄语莫疑浑是杏，试闻杏可有斯香。
题钱维城塞外秋花九种 其一 玉簪
作者：弘历
朝代：清
体裁：七言绝句

夏芳出塞耐秋馨，绘白为花缬叶青。彳亍鹤仙心不系，也来丛畔肖其形。
题钱维城塞外秋花九种 其七 秋海棠
作者：弘历
朝代：清
体裁：七言绝句

反红正绿浑难画，酸态娇姿正可人。春好轩前风露好，居然八月有三春。
题钱维城塞外秋花九种 其三 剪秋罗
作者：弘历
朝代：清
体裁：七言绝句

秋罗底把并州剪，应制仙人霓羽裳。漫说汉宫秋色好，请看秋色在山庄。
题钱维城塞外秋花九种 其九 菊
作者：弘历
朝代：清
体裁：七言绝句

野卉家葩秋本稠，菊花开际众芳收。女夷谁道惟司艳，可识幽贞气独投。
题钱维城塞外秋花九种 其二 蓝菊
作者：弘历
朝代：清
体裁：七言绝句

萼承露叶受风斜，那识东篱处士家。虽是此花名冒菊，可知还有出蓝花。
题钱维城塞外秋花九种 其五 万寿菊
作者：弘历
朝代：清
体裁：七言绝句

叶缬瓐璁为正碧，花装琥珀是真黄。幽风八月称觞句，常裛仙庄湛露瀼。
题钱维城塞外秋花九种 其八 老少年
作者：弘历
朝代：清
体裁：七言绝句

是花皆叶绛葳蕤，韩众千年貌似儿。此卉最宜关外种，西风飒飒雁来时。
题钱维城塞外秋花九种 其六 牵牛
作者：弘历
朝代：清
体裁：七言绝句

慢称花叶拟天星，莫诋非佳又乏馨。火种刀耕关塞外，牵牛颇喜叶农经。
题钱维城塞外秋花九种 其四 鸡冠
作者：弘历
朝代：清
体裁：七言绝句

无声绛帻玉阶头，以意分明报晓筹。榆塞枫宸宁有别，宵衣一例慎咨畴。
题钱维城夏景山水十二种 其一 连村绿暗
作者：弘历
朝代：清
体裁：七言绝句

东村西墅本疏阔，绿树夏来解与连。守望设如拟相助，遐思孟子论公田。
题钱维城夏景山水十二种 其七 山村雨过
作者：弘历
朝代：清
体裁：七言绝句

腻云犹恋远峰斜，野水平桥落涨沙。底识山村雨初过，傍林烟畔见人家。
题钱维城夏景山水十二种 其三 柳塘浴鹭
作者：弘历
朝代：清
体裁：七言绝句

漠漠烟塘绿柳围，板桥那畔野人稀。鹭鸶白矣仍贪浴，濯立清波不忍飞。
题钱维城夏景山水十二种 其九 天半飞泉
作者：弘历
朝代：清
体裁：七言绝句

似是香炉峰肖匡，擘开陡峡落洋洋。形容高即言天半，岂识天高不可量。
题钱维城夏景山水十二种 其二 溪林明瑟
作者：弘历
朝代：清
体裁：七言绝句

溪影明漪林影瑟，翳然写出境幽閒。游人寻径知何处，祇在华林左右间。
题钱维城夏景山水十二种 其五 荷净迎凉
作者：弘历
朝代：清
体裁：七言绝句

虚亭小筑水之涯，净植香风拂面披。杜老诗中有佳趣，当为长夏纳凉时。
题钱维城夏景山水十二种 其八 林深蝉静
作者：弘历
朝代：清
体裁：七言绝句

隔溪树暗巧为深，蝉便藏形难隐音。策杖桥头閒听者，不知所托作何心。
题钱维城夏景山水十二种 其六 松风水阁
作者：弘历
朝代：清
体裁：七言绝句

潇然水阁老松傍，水自清泠风自凉。倚槛高人应有恨，恨他弘景为游扬。
题钱维城夏景山水十二种 其十 林坞朝晖
作者：弘历
朝代：清
体裁：七言绝句

翠微野坞锁穹林，晓旭扶桑影入深。大似香山朝阳洞，擘笺曾每畅清吟。
题钱维城夏景山水十二种 其十一 笠亭云碓
作者：弘历
朝代：清
体裁：七言绝句

小亭如笠水之湄，碓借水舂逸且奇。都道老农性椎鲁，却能写出白家诗。
题钱维城夏景山水十二种 其十二 烟墟夕爽
作者：弘历
朝代：清
体裁：七言绝句

千山暮色霭苍苍，爽气浮来一谷长。著个茅亭向墟里，高人耐可坐乘凉。
题钱维城夏景山水十二种 其四 澄湖渔艇
作者：弘历
朝代：清
体裁：七言绝句

澄湖谁氏此为渔，空往空归莫怨诸。自是入官篇未读，水清须识致无鱼。
题钱维城天台十景图 其一 青溪烟景
作者：弘历
朝代：清
体裁：古风

源出洞天岭，汇流溪㵿漾。鹤仙缅遥年，徒杠涉今浪。人字起芦汀，去去赴雁宕。
题钱维城天台十景图 其七 琼台酌醴
作者：弘历
朝代：清
体裁：古风

琼台悬中天，金庭擅桐柏。道宫筑唐时，其下淙灵液。一酌便登仙，奚藉蓝桥驿。
题钱维城天台十景图 其三 国清松径
作者：弘历
朝代：清
体裁：古风

闾邱访二士，丰干笑饶舌。携手相与去，入崖祗一瞥。寺额云梦兆，未识金刚偈。
题钱维城天台十景图 其九 双岩佛屋
作者：弘历
朝代：清
体裁：古风

寒岩与明岩，若断复若续。对峙镜光映，嵌崖有佛屋。义在法华经，分座人天伏。
题钱维城天台十景图 其二 赤城霞标
作者：弘历
朝代：清
体裁：古风

岩石色殷红，赤城名以寓。如雉堞入云，可證审言句。孙绰意如斯，莫谩错注赋。
题钱维城天台十景图 其五 华顶凌云
作者：弘历
朝代：清
体裁：古风

天台最高处，凌云数十里。阴晴皆见日，殊难明其理。经台传何人，依稀始智顗。
题钱维城天台十景图 其八 桃源绚春
作者：弘历
朝代：清
体裁：古风

绣峰复缋涧，绚綵红霞如。千树桃已然，万年药岂虚。缅忆刘阮踪，宁让武陵渔。
题钱维城天台十景图 其六 石梁飞瀑
作者：弘历
朝代：清
体裁：古风

云标汇众流，望梁千仞悬。匡庐堪伯仲，其馀皆眇焉。石桥原可度，清词忆少连。
题钱维城天台十景图 其十 万年福海
作者：弘历
朝代：清
体裁：古风

万年对碧峰，净业修福海。应真泛铁船，石湖至今在。衡文写境人，与彼同千载。
题钱维城天台十景图 其四 佛陇经坛
作者：弘历
朝代：清
体裁：古风

西方极乐国，金田银界道。是地岭为名，其义殊易晓。纳于芥子中，分疏自了了。
题钱维城山水
作者：弘历
朝代：清
体裁：古风

峰为师子蹲，瀑是鸿龙舞。设匪栴檀林，定拟琼瑶圃。结宇卜幽栖，伊人真得所。
题钱维城山水
作者：弘历
朝代：清
体裁：七言绝句

林伫风虚常激楚，溪穿石出欲浮空。诗人体物难工处，往往逢之六法中。
题钱维城山水
作者：弘历
朝代：清
体裁：古风

竖峰极戍削，长空复寥廓。粉本出文赋，万物笔端托。胸中具操纵，讵惟有丘壑。高人楼上望，飞雁起楼脚。目之至天边，远帆入冥漠。
题钱维城山水
作者：弘历
朝代：清
体裁：五言律诗

竹径参差外，春山澹沱时。试观皆迥句，几许措微思。新涨成波细，轻烟泮晓迟。祗疑幽绝处，尚有许多奇。
题钱维城山水
作者：弘历
朝代：清
体裁：五言律诗

茅舍乔林下，硕薖者阿谁。山环水抱处，春末夏初时。径曲隔尘世，楼高受爽飔。主人底弗见，帷下注轩羲。
题钱维城山水 其一 冰池回雁
作者：弘历
朝代：清
体裁：七言绝句

南湘水暖北燕冰，回雁依然宿碧凌。却不禁寒便飞去，新花枝底见何曾。
题钱维城山水 其七 水村清夏
作者：弘历
朝代：清
体裁：七言绝句

一带碧溪抱坞斜，竹篱茅舍野人家。是谁长夏消清供，彷佛村名号浣花。
题钱维城山水 其三 层峦叠嶂
作者：弘历
朝代：清
体裁：七言绝句

缜纷环抱耸嶙峋，塞外山惟天与邻。得自侍臣亲眼见，写来水乳倍精神。
题钱维城山水 其九 梧庭凉月
作者：弘历
朝代：清
体裁：七言绝句

东壁寒光淰淰如，碧梧落矣影微疏。高人何处閒游衍，留得空庭月入虚。
题钱维城山水 其二 秧畴分绿
作者：弘历
朝代：清
体裁：七言绝句

溶溶春水满池塘，浸种分畴始茁秧。此际农人閒片刻，时临举趾日将忙。
题钱维城山水 其五 山楼对瀑
作者：弘历
朝代：清
体裁：七言绝句

虽有山楼非背开，前川振鹭若飞来。寒山疑似听雪阁，飒沓声中射眼皑。
题钱维城山水 其八 林亭清旷
作者：弘历
朝代：清
体裁：七言绝句

绿丛林下多嘉荫，亭子其间凉可招。最是山庄一例景，鹿踪印处不曾描。
题钱维城山水 其六 云溪晚渡
作者：弘历
朝代：清
体裁：七言绝句

是为问水是寻山，一棹扁舟夕照间。本意由来取閒适，趁归转觉未能閒。
题钱维城山水 其十 芦塘澄爽
作者：弘历
朝代：清
体裁：七言绝句

延爽溪轩清且嘉，凉风水面拂蒹葭。欲知气候相殊处，七月苍苍已作花。
题钱维城山水 其十一 秋塍黄茂
作者：弘历
朝代：清
体裁：七言绝句

村居绿竹护丹枫，塍近香翻䆉稏风。此处异他惟秫黍，山田一律验农功。
题钱维城山水 其十二 卷幔看云
作者：弘历
朝代：清
体裁：七言绝句

濛濛底事湿衣衫，卷幔缘来云出岩。原是山庄恒有者，一经拈得便非凡。
题钱维城山水 其四 柳岸归渔
作者：弘历
朝代：清
体裁：七言绝句

柳阴水阁俯沧浪，高轴筠帘好纳凉。远浦渔舟篮载返，细鳞巨口供新尝。
题钱维城山水二十种 其一 濑喧涧阁
作者：弘历
朝代：清
体裁：七言绝句

富春大岭大痴作，小册居然仿不讹。涧水若称七里濑，定知早晚子陵过。
题钱维城山水二十种 其七 渡口支筇
作者：弘历
朝代：清
体裁：七言绝句

峣峰倒景入清漪，渡口遥看舟影移。高士支筇疑有待，趣如苦叶四章诗。
题钱维城山水二十种 其三 柳浦渔归
作者：弘历
朝代：清
体裁：七言绝句

浮家泛宅足谋生，归棹得鱼那忍烹。船泊柳塘先晒网，丝丝斜挂夕阳明。
题钱维城山水二十种 其九 桥屋翼溪
作者：弘历
朝代：清
体裁：七言绝句

桥屋驾溪若翼然，终朝瀎潏俯流泉。米家书画船如较，一著赢他听管弦。
题钱维城山水二十种 其二 澄潭飞鹜
作者：弘历
朝代：清
体裁：七言绝句

鲤鱼风潋碧波纹，谁漾轻舟起鹜群。一片落霞远飞处，不言传得绛州文。
题钱维城山水二十种 其二十 岩楼松翠
作者：弘历
朝代：清
体裁：七言绝句

层楼疑是华阳作，谡谡常听松际风。廿幅小图诗廿首，俨然殿后见王蒙。
题钱维城山水二十种 其五 疏林云带
作者：弘历
朝代：清
体裁：七言绝句

开锦何须紫翠纷，也看映带有氤氲。似嫌秋老林疏矣，倩以白云代绿云。
题钱维城山水二十种 其八 竹楼待友
作者：弘历
朝代：清
体裁：七言绝句

刳竹为楼下植篁，依然胜槩学黄冈。桥头来客为谁氏，楼上伊人似姓王。